title: Patrick Mills

text: Vuonna 2010 Mills osallistui ensimmäistä kertaa MM-kilpailuihin, joissa hän teki keskimäärin 13,8 pistettä ottelua kohden. Hän olikin joukkueensa paras pistemies ennen David Andersenia. Vuonna 2012 Mills oli mukana Australian joukkueessa Lontoon olympiaturnauksessa. Hän teki turnauksessa keskimäärin 21,2 pistettä ottelua kohden ja oli koko kisojen pistetilaston voittaja ennen Yhdysvaltain Kevin Durantia.


title: Patrick Mills

text: Mills on pelipaikaltaan pelintekijä. Ennen siirtymistään NBA:han hänen pientä kokoaan sekä heittovalintojaan kritisoitiin. Toisaalta Millsin korintekotaitoa ja nopeutta kehuttiin.


title: Patrick Mills

text: Portlandissa Mills tuli yhdessä Rudy Fernándezin kanssa tunnetuksi tekemällä sormistaan silmälasit aina onnistuttuaan kolmen pisteen heitossa. Pian ele levisi joukkuetovereiden ja median keskuuteen, jolloin siitä alettiin käyttää termiä ”three goggles”.


title: Patrick Mills

text: Mills oli perheensä ainoa lapsi ja kasvoi Canberran kaupunkialueella. Hän on etniseltä taustaltaan aboriginaali. Viranomaiset ottivat Millsin aboriginaaliperäisen äidin Yvonnen 2-vuotiaana pois biologisilta vanhemmiltaan.


title: Patrick Mills

text: Vuonna 2010 Mills keräsi yli 40 000 dollaria Australian tulvien hyväksi hyväntekeväisyyskampanjassa.


title: Kauppakeskus Komppi

text: Kauppakeskus Komppi on Ikaalisten Läykkälänlahden kaupunginosassa Nummenrinteen alueella, Valtatie 3:n välittömässä läheisyydessä sijaitseva kauppakeskus, joka avattiin 20. maaliskuuta 2014. Liikekeskuksen pinta-ala on 9 000 m² joista liikkeiden pinta-alaa on noin 8 000 m². Keskuksen 17 liikkeestä niin kutsutut ankkuriliikkeet ovat K-Supermarket sekä Tokmanni. Sen sijoittajina olivat muun muassa CastorCon Finland Oy, joka rakensi keskuksen, sekä Veikko Laine Oy. Keskus työllistää yli 100 henkilöä.


title: Hämpton Sound

text: Hämpton Sound on suomalaisen rap-artisti Lasse K:n vuonna 2005 Firma Recordsin kautta julkaistu albumi.


title: Näkemiin lapset

text: Näkemiin lapset ("Au revoir les enfants") on ranskalainen draamaelokuva vuodelta 1987. Omaelämäkerrallisen tarinan käsikirjoitti, tuotti ja ohjasi Louis Malle.


title: Näkemiin lapset

text: Talvella 1943–1944 Julien Quentin palaa isoveljensä kanssa lomalta kouluunsa, karmeliittamunkkien ylläpitämään sisäoppilaitokseen natsien miehittämässä Ranskassa. Yökastelusta ja koti-ikävästä kärsivä herkkä 12-vuotias näyttelee kovaluonteista koulutovereilleen.


title: Näkemiin lapset

text: Eräänä päivänä rehtori, isä Jean, esittelee kolme uutta oppilasta. Yksi heistä, Jean Bonnet, on samanikäinen kuin Julien. Muiden oppilaiden tavoin Julien aluksi hyljeksii matematiikassa ja pianonsoitossa lahjakasta tulokasta.


title: Näkemiin lapset

text: Yöllä Julien herää makuusalissa ja huomaa Bonnet’n pitävään päässään juutalaisten päähinettä ja rukoilevan hiljaa hepreaksi. Myöhemmin toverinsa kaappia tutkimalla Julien saa selville, että Jean Bonnet on oikealta nimeltään Jean Kippelstein. Rehtori on antanut juutalaispojalle turvapaikan koulusta. Vähitellen Julienistä ja Jeanista tulee kuitenkin parhaat ystävät.


title: Näkemiin lapset

text: Kun Julienin äiti tulee vierailupäivänä kouluun, poika kysyy äidiltään voisiko Jean tulla heidän kanssaan lounaalle ravintolaan, kun tämän omat vanhemmat eivät päässeet paikalle. Ravintolapöydässä puhe kääntyy Julienin isään, tehtaanomistajaan. Kun samaa sisäoppilaitosta käyvä isoveli François kysyy Julieniltä, kannattaako tämä vielä saksalaismielistä marsalkka Pétainiä, äiti toteaa nopeasti että tuskin kukaan enää kannattaa. Ravintolaan saapuva miliisi yrittää poistaa siellä lounastavan juutalaismiehen, ja Julienin äiti joutuu sanaharkkaan miliisin kanssa kunnes eräs natsiupseeri käskee miliisiä lähtemään.


title: Näkemiin lapset

text: Pian tuon tapauksen jälkeen apukokki Joseph jää kiinni myytyään koulun ruokatavaroita mustassa pörssissä ja ilmiantaa rikoskumppaneikseen eräitä koulun oppilaita, myös Julienin ja tämän veljen. Rehtori antaa potkut Josephille, muttei rankaise oppilaita ettei joutuisi huonoihin väleihin näiden vanhempien kanssa.


title: Näkemiin lapset

text: Kylmänä tammikuun aamuna 1944 Gestapo tulee pitämään yllätystarkastusta kouluun etsiäkseen piilotettuja juutalaisia. Kun Julienin luokkaa tullaan tarkastamaan, hän tahtomattaan paljastaa Bonnet’n vilkaisemalla tätä väärällä hetkellä.


title: Näkemiin lapset

text: Kaksi muutakin juutalaispoikaa löydetään ja oppilaat kerätään seisomaan koulun pihalle. Gestapo-upseeri tuomitsee puheessaan rehtorin suojelutoimet ja haukkuu kaikkia ranskalaisia heikoiksi ja kurittomiksi. Kun rehtoria ja kolmea juutalaispoikaa viedään portista ulos, kauhistuneet pojat huutavat hädissään hyvästinsä isä Jeanille. Rehtori vastaa: ”Näkemiin lapset, nähdään pian!”


title: Näkemiin lapset

text: Elokuvan lopuksi aikuistuneen Julienin ääni kertoo lyhyen epilogin: "Bonnet, Negus ja Dupré kuolivat Auschwitzissa, isä Jean Mauthausenissa. Koulu avattiin uudelleen lokakuussa. Yli 40 vuoden jälkeenkin muistan tuon tammikuun aamun jokaisen sekunnin, ja tulen muistamaan kuolemaani asti."


title: Näkemiin lapset

text: "Näkemiin lapset" voitti Kultaisen leijonan Venetsian elokuvajuhlilla 1987. Seuraavana vuonna se voitti seitsemän César-palkintoa muun muassa parhaan ohjaajan, parhaan elokuvan ja parhaan käsikirjoituksen sarjoissa. Se oli Oscar-ehdokkaana parhaan vieraskielisen elokuvan ja parhaan alkuperäiskäsikirjoituksen sarjoissa. Lisäksi se oli Golden Globe -ehdokkaana ei-englanninkielisten elokuvien sarjassa ja sai parhaan elokuvan ja parhaan ohjauksen Bafta-palkinnot.


title: Näkemiin lapset

text: "The New York Timesin" kriitikot valitsivat "Näkemiin lapset" vuonna 2004 yhdeksi kaikkien aikojen tuhannesta parhaasta elokuvasta maailmassa.


title: Anna-Lena Friedsam

text: Anna-Lena Friedsam (s. 1. helmikuuta 1994 Neuwied) on saksalainen tennispelaaja. Parhaimmillaan hän on ollut kaksinpelissä WTA-listan sijalla 48 toukokuussa 2016. Hän on voittanut urallaan 12 ITF-turnausta kaksinpelissä ja kolme ITF-turnausta nelinpelissä. Marraskuussa 2013 Friedsam selviytyi loppuotteluun Taipein turnauksen nelinpelissä Alison Van Uytvanckin kanssa. He kuitenkin hävisivät sen Caroline Garcialle sekä Jaroslava Švedovalle.


title: Anna-Lena Friedsam

text: Friedsam pelasi Grand Slam -turnauksen pääsarjassa ensimmäisen kerran Ranskan avoimissa 2014.


title: 400 metrin juoksu olympialaisissa

text: 400 metrin juoksu on ollut kesäolympialaisten ohjelmassa nykyaikaisten olympialaisten historian alusta alkaen, vuodesta 1896. Naisten 400 metrin juoksu on ollut olympialajina vuoden 1964 olympialaisista. Eniten kultamitaleita ovat voittaneet Yhdysvaltalaiset urheilijat.


title: Alizé Lim

text: Alizé Lim (s. 13. heinäkuuta 1990 Pariisi) on ranskalainen tennispelaaja. Parhaimmillaan hän on ollut kaksinpelissä WTA-listan sijalla 135 toukokuussa 2015. Hän on voittanut urallaan kolme ITF-turnausta kaksinpelissä ja kuusi ITF-turnausta nelinpelissä.


title: Alizé Lim

text: Lim pelasi Grand Slam -turnauksessa ensimmäisen kerran Ranskan avoimissa 2011, jossa hän osallistui nelinpeliin. Kaksinpelin Grand Slam -turnaukseen hän osallistui ensimmäisen kerran Ranskan avoimissa 2014.


title: Iskelmäparaati (elokuva)

text: Iskelmäparaati () on Walt Disneyn tuottama animaatioelokuva vuodelta 1946. Elokuva koostuu kymmenestä episodista, joissa musiikkikappale on kuvitettu piirroselokuvalla. Musiikin tyylilaji ei ole pelkkää iskelmää, vaan mukana on myös jazzia, oopperaa ja Sergei Prokofjevin "Pekka ja susi".


title: Iskelmäparaati (elokuva)

text: Elokuvan yhdysvaltalaisista videojulkaisuista poistettiin jakso ”The Martins and the Coys”, koska ammuskelua ei pidetty sopivana lapsille. Pohjoismaisessa DVD-julkaisussa jakso on mukana.


title: Dave Van Ronk

text: Dave Van Ronk (30. kesäkuuta 1936 Brooklyn, New York – 10. helmikuuta 2002 New York) oli yhdysvaltalainen folk- ja blueslaulaja, lauluntekijä ja kitaristi.


title: Dave Van Ronk

text: Van Ronk syntyi suuren laman aikana yksinhuoltajaäidin työläisperheeseen. Hän vietti lapsuutensa Brooklynissa New Yorkissa, ja vuonna 1945 hän muutti äitinsä kanssa Queensiin. Hän jätti lukion kesken ja ryhtyi seitsemäntoistavuotiaana ansaitsemaan elantonsa jazz-kitaristina ja laulajana. Kun muusikonura ei lyönyt leiville, hän lähti merille pariksi vuodeksi.


title: Dave Van Ronk

text: Palattuaan New Yorkiin Van Ronk muutti Greenwich Villageen ja löysi folkmusiikin. Hän julkaisi ensimmäisen soololevynsä vuonna 1958. Hän julkaisi 1950- ja 1960-luvuilla yhteensä kymmenen levyä, ja hänestä tuli tunnettu myös folkfestivaalikiertueiden esiintyjänä.


title: Dave Van Ronk

text: Van Ronk oli merkittävä henkilö 1960-luvun alun folkmusiikkipiireissä myös sen vuoksi, että hän tuki henkilökohtaisesti monia nuoria ja nousevia folklaulajia kuten Bob Dylania ja Joni Mitchelliä. Vuoden 2013 elokuva "Inside Llewyn Davis" perustuu osin Van Ronkin elämään tuolta ajalta.


title: Dave Van Ronk

text: Van Ronkin musiikissa folkiin yhdistyi blues, jazz ja ragtime. Hänen kitaransoittonsa sai vaikutteita pianotekniikoista. Kuten moni muukin ajan folkesiintyjä, hänkin siirtyi välillä sähköiseen musiikkiin 1960-luvulla.


title: Dave Van Ronk

text: Poliittisesti Van Ronk oli vasemmistolainen. Hän oli naimisissa kahdesti. Hän kuoli vuonna 2002 sydänkohtaukseen sairastettuaan suolisyöpää. Hänen mukaansa on nimetty Sheridan Square -aukion osa Greenwich Villagessa.


title: MotoGP-kausi 2011

text: MotoGP-kausi 2011 oli historian 63. ratamoottoripyöräilyn MM-sarjan kausi. Kauden toiseksi viimeinen kilpailu peruttiin Marco Simoncellin kuolemantapauksen johdosta.


title: Marianna Madia

text: Marianna Madia (oik. Maria Anna Madia, s. 5. syyskuuta 1980 Rooma, Italia) on italialainen poliitikko. Hän on toiminut julkishallinto- ja yksinkertaistamisministerinä Matteo Renzin ensimmäisessä hallituksessa helmikuusta 2014 lähtien.


title: Put Yourself in My Place

text: "Put Yourself in My Place" on kappale Kylie Minoguen albumilta "Kylie Minogue" (1994). Se on albumin toinen single ja julkaistiin 14. marraskuuta 1994. Kappaleen kirjoittivat ja tuottivat Jimmy Harry.


title: Džankoi

text:
Džankoi (, , ) on kaupunki Krimin niemimaan pohjoisosassa, Ukrainan Krimin autonomisessa tasavallassa, jota aluetta Venäjä on helmikuusta 2014 saakka miehittänyt. Kaupungin asukasluku on noin 36 086 (2013). Se oli myös ympäröivän 74 131 asukkaan Džankoin piirin hallintokeskus.
Kaupunki on liikenteellinen solmupiste sekä valtatie- että rautatieliikenteessä Ukrainan mantereen ja Krimin niemimaan valtaosan välillä. Kaupungin kautta kulkevat niin läntisempi kuin itäisempikin Krimille vievä Ukrainan rautateiden päärata. Samoin tärkeät valtatiet M24 (osa eurooppatietä E97) ja M18 (E101) Krimille kulkevat kaupungin kautta.


title: Džankoi

text: Vaikka kaupunkialueella vuonna 2001 olikin lievä venäläisenemmistö, etniseltä taustaltaan tämä Krimin niemimaan pohjoisosan seutu (Džankoi ja Džankoin piiri yhdessä, yhteensä 110 217 asukasta 2013) oli vuoden 2001 väestönlaskennassa prosentuaalisesti enemmän ukrainalaisten ja krimintataarien, kuin etnisesti venäläisten aluetta. Ukrainan tilastokeskuksen mukaan krimintataarien syntyvyys oli lisäksi merkittävästi suurempaa ja ikäjakauma venäläisväestöä nuorempaa. Siten venäläisten osuus oli luontaisen väestönkasvun perusteella pienenemässä. Lisäksi Krimin tataarien paluumuutto Krimin autonomisen tasavallan alueelle jatkui Ukrainan väestötilastojen mukaan vuoden 2001 jälkeenkin.


title: Džankoi

text: Satelliitti- ja lentokuvissa kaupungin kaakkoispuolella näkyy sotilaslentokenttä (koordinaatit ). Esimerkiksi maaliskuun 11.-12. päivänä 2014 kerrottiin venäläisten sotatoimista alueella: vieraan vallan sotajoukot tunkeutuivat kaupunkiin hyökkäyshelikopterien (neljä Mi-24) ja suuren, aseistetuilla sotilailla tuetun kuljetuskolonnan voimin; seudulle kuljetettiin myös partioveneitä. Toimet eivät olleet Ukrainan eikä Krimin autonomisen tasavallan perustuslakien eikä edes Sevastopolin laivastotukikohdan vuokrasopimuksen mukaisia vaan vastoin sekä lakia että valtiosopimuksia.


title: Heimo Anttiroiko

text: Heimo Matias Anttiroiko (1927 Himanka – 2008) oli suomalainen lauluntekijä ja kuoronjohtaja. Hän toimi muun muassa Kokkolan ja Himangan Työväen Laulajien kuoronjohtajana sekä soitti itse eri työväen- ja tanssiorkestereissa 1940-luvulta lähtien. Parhaiten Anttiroiko tunnetaan lukuisten työväenlaulujen säveltäjänä, sanoittajana ja kääntäjänä. Hän on säveltänyt myös Einari Vuorelan ja Eino Leinon runoja.


title: Heimo Anttiroiko

text: Anttiroikon tuotanto käsittää satoja kappaleita, joista Teostossa on yli 170. Tunnetuin hänen käännöksistään on toisen maailmansodan aikaisen Puolan vastarintaliikkeen laulu "Partisaanivalssi", jonka on levyttänyt muun muassa KOM-teatteri. Vuonna 1978 Love Records julkaisi albumin "Heimo Anttiroiko - työväenlaulun veteraani", jossa hänen kappaleitaan tulkitsevat useat eri kuorot, sekä artistit kuten Sinikka Sokka. 1970-luvulla Anttiroiko oli myös ohjaajana Kulttuuritalolla toimineiden SDNL:n laulu- ja teatteriryhmien parissa.


title: Heimo Anttiroiko

text: Hänen käännöskappaleensa "Buchenwaldin hälytys" on mukana vuonna 2006 valmistuneessa dokumenttielokuvassa "Kenen joukoissa seisot", joka käsittelee 1970-luvun poliittista laululiikettä. Samana vuonna ilmestyi Anttiroikon lauluja sisältävä kirja "Tiellä ja muita Heimo Anttiroikon lyyrisiä lauluja".


title: Alfred Redl

text: Alfred Redl (14. maaliskuuta 1864 Lemberg ("nyk. Lvov, Ukraina"), Galitsia, Itävalta-Unkari − 25. toukokuuta 1913 Wien, Itävalta) oli itävaltalainen tiedustelupalvelujohtaja. Hän uudisti merkittävästi maansa tiedustelutoimintaa, mutta osoittautui lopulta itse kaksoisagentiksi. Paljastuttuaan hän teki itsemurhan.


title: Alfred Redl

text: Alfred Redl syntyi yhdeksänneksi köyhän rautatievirkailijan neljästätoista lapsesta. Kielellisesti lahjakas Redl valmistui paikallisesta kadettikoulusta vuonna 1882. Armeijan palvelukseen hän oli siirtynyt jo edellisena vuonna. Vuonna 1889 hänet määrättiin Venäjän armeijan sotilaalliseksi tarkkailijaksi.


title: Alfred Redl

text: Älykäs ja määrätietoinen Redl eteni urallaan vauhdilla. Vuosisadan vaihteessa 36-vuotias Redl siirtyi töihin maansa vastavakoiluun, jossa hän operatiivisena päällikkönä vastasi vakoilijoiden värväämisestä, koulutuksesta ja heidän asemoinneista. Vuosina 1905−1906 Redl sai useita kunniamerkkejä.


title: Alfred Redl

text: Vuonna 1907 Redl nimitettiin armeijan tiedustelupalvelun ("Evidenzbureau") päälliköksi. Tässä toimessa hän uudisti merkittävästi maansa tiedustelutoimintaa, ottaen käyttöön useita tuohon aikaan poikkeuksellisia toimintatapoja, kuten keskusteluiden nauhoittamisen, salakuvauksen, systemaattisen arkistoinnin, kirjevakoilu ja salakuuntelun, epäiltyjen varjostuksen, "kolmannen asteen kuulustelut" sekä sormenjälkitutkimukset.


title: Alfred Redl

text: Venäläiset saivat selville Redlin elämäntyylistä kaksi asiaa, joita he käyttivät hänen kiristykseen: Redlin pröystäilevä elämäntyyli oli ajanut hänet suuriin velkoihin. Redlillä oli kuitenkin vielä tätäkin suurempi salaisuus. Hän oli homoseksuaali − tieto, joka tuon ajan Itävalta-Unkarissa olisi päättänyt hänen uransa välittömästi.


title: Alfred Redl

text:
Vuonna 1912 Redl nimitettiin 8. armeijakunnan esikunnan johtoon, jonka vuoksi hän muutti Prahaan. Wieniin jäi hänen rakastettunsa Stefan Hromodka, jonka Redl oli esitellyt veljenpoikanaan. Toukokuussa 1913 Redl sai kirjeen Hromodkalta. Siinä hän kertoi lopettavansa heidän suhteen ja aikovansa naimisiin. Redl riensi Wieniin. Samalla käynnillä hän haki Wienin pääpostitoimiston "poste restantesta" herra Nikon Nizetasille osoitetun kirjeen. Kirje sisälsi 6 000 kruunua (vastaa noin 30 000 euroa) sekä kahden ulkomailla toimivan agentin osoitteet. Tiedustelupalvelu oli odottanut kirjeen noutajan ilmestymistä kuukausia. Agentit seurasivat Redliä hotelli Klomseriin, jossa Redl kohtasi entiset kollegansa. Hänelle tarjottiin revolveria, jonka jälkeen Redl jätettiin yksi tarkoin vartioituun huoneeseensa.
Redlin asunto tutkittiin heti hänen kuolemansa jälkeen. Sieltä löytyi yhteensä 413 filmiä, 120 valokuvaa, pinottain salaisia asiakirjoja, yhteystietoja sekä tietoja Redlin venäläisiltä vastaanottamista rahoista. Asiakirjoista kävi ilmi muun muassa tiedot Itävalta-Unkarin puolustuksesta sekä maan suunnitelmista hyökätä Serbiaan. Vasta vuonna 1915 kävi ilmi, että Redl oli ollut venäläisten agentti yli kymmenen vuotta. Historioitsijoiden mukaan tuhannet Itävalta-Unkarin sotilaat saivat surmansa välitettyjen tietojen vuoksi.


title: Alfred Redl

text: Redlin elämästä on tehty vuonna 1985 elokuva "Eversti Redl" (, ohjaus István Szabó). Se perustuu englantilaisen John Osbornen näytelmään "A Patriot for Me" (1965). Elokuvassa Redliä näyttelee Klaus Maria Brandauer.


title: Where Is the Feeling?

text: "Where Is the Feeling" on dancepopkappale Kylie Minoguen albumilta "Kylie Minogue" (1994). Se on albumin kolmas ja viimeinen single ja se julkaistiin 10. heinäkuuta 1995. Kappaleen kirjoittivat Wilf Smarties ja Jayn Hanna.


title: Karvashikkori

text: Karvashikkori ("Carya cordiformis") on jalopähkinäkasveihin kuuluva kesävihanta puu, joka kasvaa alkuperäisenä Pohjois-Amerikan keski- ja itäosissa. Tämä keskikokoinen puu on hikkorilajeista yleisin ja pohjoisimmaksi levinnyt mutta toisaalta myös lyhytikäisin. Sen puuaines on erittäin iskunkestävää, minkä ansiosta se soveltuu erinomaisesti huonekalujen, työkalujen ja tikkaiden valmistukseen. Tämän lisäksi sitä käytetään lihan savustuksessa, polttopuuna sekä koristekasvina. Nimensä mukaisesti sen pähkinät maistuvat karvailta eivätkä kelpaa syötäviksi.


title: Karvashikkori

text: Karvashikkori on keski- tai suurikokoinen puu, joka kasvaa keskimäärin 18–24 metriä korkeaksi ja rinnankorkeusläpimitaltaan 30–60 senttimetriä paksuksi. Se on hikkoriksi lyhytikäinen ja saavuttaa yleensä noin 200 vuoden iän.


title: Karvashikkori

text: Sillä on syvälle ulottuva pääjuuri ja tiheä sivujuuristo. Metsässä sille kasvaa korkea, oksaton runko ja leveä, pyöreä latvus. Runkoa peittää ohut, harmaa tai vaaleanruskea kaarna, joka halkeilee kapeiksi, pitkittäisiksi uurteiksi. Kuluvan vuoden versot ovat tummanruskeat ja ohuet tai jäykähköt ja päättyvät pitkiin, nelisärmäisiin ja rikinkeltaisiin silmuihin.


title: Karvashikkori

text: Päätöpariset lehdet ovat 15–25 senttimetriä pitkät ja niiden ruoti on ohut ja karvainen. Lehtilapa jakaantuu 7–9 ruodittomaan lehdykkään. Yksittäinen lehdykkä on 5–15 senttimetriä pitkä, suikea, hienosahainen ja pitkäsuippuinen. Lehdykän yläpinta on kellanvihreä ja alapinta vaaleanvihreä ja nukkainen. Syysväritykseltään lehti on keltainen.


title: Karvashikkori

text: Karvashikkori on yksikotinen kasvi, jonka pikkuruiset, vihertävät kukat puhkeavat ennen lehtiä huhti–toukokuussa maantieteellisestä sijainnista riippuen. Saman yksilön hedekukat puhkeavat yleensä ennen emikukkia. Hedekukissa on 4–5 hedettä ja ne muodostavat ohuita, roikkuvia, 8–10 senttimetriä pitkiä norkkoja. Hedenorkot kasvavat kolmen norkon ryppäissä edellisen vuoden versoista tai kuluvan vuoden versojen tyvisilmuista. Emikukat ovat reilun sentin mittaisia ja muodostavat 1–2 kukan ryhmiä kuluvan vuoden versoihin. Kukat tuottavat runsaasti siitepölyä, mikä on tavanomaista kaikilla hikkorilajeilla.


title: Karvashikkori

text: Syys–lokakuussa kypsyvä hedelmä on ohuen hedelmäsuojuksen suojaama pähkinä. Hedelmä on 2–3 senttimetrin mittainen, pyöreä tai aavistuksen litteä ja molemmista päistään terävä. Pienten nystyröiden peittämä, kellanvihreä hedelmäsuojus jakaantuu neljään liuskaan, jotka avautuvat hedelmän puoleenväliin saakka. Sisältä paljastuu ohutkuorinen, sileäpintainen pähkinä, joka on toisesta päästään kartiomaisen terävä mutta muuten pyöreä. Pähkinä on kypsänä punaruskea tai harmaanruskea ja kätkee sisälleen karvaanmakuisen siemenen.


title: Karvashikkori

text: Karvashikkori on nopeakasvuisin hidaskasvuisina pidetyistä hikkoreista. Sen siementuotanto alkaa kunnolla noin 30 vuoden iässä ja on runsaimmillaan 50–125 vuoden iässä. Yli 175 vuotta vanhat puut tuottavat enää hyvin vähän itämiskelpoisia siemeniä. Hyvät siemenvuodet kertautuvat 3–5 vuoden välein. Siemenet jäävät yleensä puun lähiympäristöön, sillä ne ovat liian karvaanmakuisia villieläimille. Siementen lisäksi laji voi lisääntyä kanto- ja juurivesojen avulla, joita se kasvattaa enemmän kuin yksikään toinen hikkorilaji.


title: Karvashikkori

text: Karvashikkori on luultavasti yleisin ja laajimmalle levinnyt hikkorilaji Pohjois-Amerikassa. Sen levinneisyysalueen pohjoisraja ulottuu Atlantin rannikolta New Hampshiren lounaisosista Vermontin ja Mainen halki Quebecin ja Ontarion eteläosiin. Sieltä se jatkuu Suurten järvien eteläpuolitse Michiganin keskiosiin ja Pohjois-Minnesotaan ja edelleen etelään aina Itä-Texasiin saakka. Etelässä raja kulkee Texasista Georgiaan ja Luoteis-Floridaan. Kaikkein eniten lajia tavataan alueella, joka ulottuu itä–länsi-suunnassa Uuden Englannin eteläosista Länsi-Iowaan ja pohjois–etelä-suunnassa Etelä-Michiganista Kentuckyyn.


title: Karvashikkori

text: Karvashikkori sietää huonosti varjostusta ja viihtyy kosteassa maaperässä. Parhaiten se menestyy alavilla mailla ja virtaavan veden äärellä. Levinneisyysalueen pohjoisosissa sitä esiintyy kuitenkin myös kuivilla ja korkeammalla sijaitsevilla paikoilla aina 600 metrin korkeuteen saakka. Edullisimmat kasvupaikat löytyvät Ohiojoen laaksosta.


title: Karvashikkori

text: Karvashikkori kasvaa tavallisesti yksittäisinä puina lehtimetsissä. Levinneisyysalueen pohjoisosissa se viihtyy sokerivaahtera- ja lehmusvaltaisissa metsissä. Keskiosissa sitä esiintyy lähinnä tammimetsissä, joissa vallitsevat rinnevalkotammi, mustatammi ja punatammi. Etelämpänä sitä tavataan aluskasvina mäntymetsissä, joiden valtapuita ovat loblollymänty ja lyhytneulasmänty, sekä lehtipuuvaltaisilla suoalueilla, joille tyypillisiä puulajeja ovat tammilajit "Quercus michauxii" ja "Quercus pagoda".


title: Karvashikkori

text: Karvashikkorin kasvukausi vaihtelee sijainnin mukaan 120 päivästä 240 päivään. Vuoden keskilämpötila on 4–18 celsiusastetta ja vuotuinen sademäärä 640–1 270 millimetriä – tosin eteläisimmillä Appalakeilla vuotuinen sademäärä voi poikkeuksellisesti kohota jopa yli 2 000 millimetriin. Karvashikkori on talvenkestävämpi kuin muut hikkorilajit mutta menestyy Suomessa vain Ia-vyöhykkeellä.


title: Karvashikkori

text: Karvashikkoria käytetään Pohjois-Amerikassa paljon metsäteollisuudessa puutavaran ja paperimassan raaka-aineena. Sen lahonkestävä puuaines on kovaa ja erittäin iskunkestävää, joten se soveltuu hyvin huonekalujen, sisustuspaneelien, puutappien, työkalujen kahvojen, urheiluvälineiden ja tikkaiden valmistukseen. Siitä valmistetaan myös jonkin verran rakennuspalkkeja, laatikoita, kuormalavoja ja lattialautoja.


title: Karvashikkori

text: Kaikista hikkorilajeista saadaan erinomaista puuhiiltä ja polttopuuta – karvashikkori on hikkorilajeista lämpöarvoltaan kolmanneksi paras. Lisäksi se on merkittävin lihan savustukseen käytetty puu Yhdysvalloissa ja Kanadassa ja eräs parhaimmista maanparannuskasveista, sillä sen lehdet sisältävät runsaasti kalsiumia. Sitä kasvatetaan myös koristekasvina.


title: Karvashikkori

text: Karvashikkorin pähkinät eivät kelpaa syötäviksi ihmisille tai useimmille eläimille, sillä ne maistuvat karvailta ja sisältävät runsaasti tanniineja. Uudisasukkaat puristivat pähkinöistä öljyä, jota he käyttivät lamppujen polttoaineena ja reumalääkkeenä. Fox-intiaanit käyttivät karvashikkoria diureettina, laksatiivina ja ihmelääkkeenä.


title: Värillä ei ole väliä

text: Värillä ei ole väliä on vuonna 1990 julkaistu EP-levy, joka liittyy PAND – Taiteilijat rauhan puolesta -järjestön samannimiseen kampanjaan. Sen tarkoituksena oli kiinnittää huomiota rasismiin ja erityisesti tuolloin Etelä-Afrikassa harjoitettuun apartheid-politiikkaan. Hankkeeseen kuului myös televisiokonsertti. Levyn tuotto luovutettiin Kirkon ulkomaanavulle.


title: Värillä ei ole väliä

text: Projekti sai alkunsa eteläafrikkalaisen laulajan Jennifer Fergusonin Suomen vierailun yhteydessä. Hänen lisäkseen levyllä esiintyvät muun muassa Sonja Lumme, Dave Lindholm sekä Pantse Syrjä. Yhden kappaleista teki Juice Leskinen.


title: Värillä ei ole väliä

text:
A-puoli:
B-puoli:


title: Miliisi (kappale)

text: Miliisi on suhteellisen tuntemattomaksi jääneen Foggy-yhtyeen singlejulkaisu vuodelta 1973. Singlen molemmat kappaleet ovat soitinesityksiä.


title: Miliisi (kappale)

text: Levy-yhtiö on Love Records ja singlen kaupallinen tunnus LRS 2020. Tuottaja on Paavo Lappalainen.


title: Moottoripyöräilyn Valencian Grand Prix

text: Valencian Grand Prix on ratamoottoripyöräilyn MM-sarjassa vuodesta 1999 lähtien vuosittain ajettava osakilpailu.


title: Moottoripyöräilyn Valencian Grand Prix

text: Espanjassa ajetaan Valencian kilpailun lisäksi myös Espanjan GP, Katalonian GP ja Aragonian GP.


title: Moottoripyöräilyn Valencian Grand Prix

text: Valencian radan viralliset sivut


title: Rémi Bezançon

text: Rémi Bezançon (s. 1971) on ranskalainen käsikirjoittaja ja elokuvaohjaaja. Hän on opiskellut elokuvaa École Supérieure de Réalisation Audiovisuellessa (ESRA) Pariisissa ja École du Louvressa.


title: Rémi Bezançon

text: Elokuva "Loppuelämäsi ensimmäinen päivä" sai kolme César-palkintoa ja oli lisäksi ehdokkaana kuuteen palkintoon.


title: Vanne

text:
Vanne tai Wanne voi tarkoittaa seuraavia:
Sukunimenä:


title: Chicken McNuggets

text: Chicken McNuggets on pikaruokaketju McDonald’sin kananugetti- eli kanapala-ateria. Ateria lanseerattiin ravintolan valikoimiin vuonna 1983.


title: Chicken McNuggets

text: Chicken McNuggetseja myydään Suomessa neljän, kuuden, yhdeksän ja kahdenkymmenen kappaleen annoksina. Suomen ravintoloissa myytävät kananugetit valmistetaan Tanskassa.


title: Galois’n teoria

text: Galois’n teoria on abstraktiin algebraan kuuluva, Évariste Galois’n mukaan nimetty teoria, joka muodostaa yhteyden kunta- ja ryhmäteorian välille. Galois’n teorian avulla voidaan tietyt kuntateorian ongelmat muuttaa ryhmäteorian ongelmiksi, jotka voivat olla yksinkertaisempia ja paremmin ymmärrettyjä.


title: Galois’n teoria

text: Alun perin Galois käytti permutaatioryhmiä kuvailemaan, kuinka annetun polynomiyhtälön juuret liittyvät toisiinsa. Modernit Galois’n teorian menetelmät sisältävät muun muassa kuntalaajennusten automorfismien tutkimista.


title: Galois’n teoria

text: Galois’n yhteydet yleistävät Galois’n teoriaa.


title: Dess–Martin-perjodinaani

text: Dess–Martin-perjodinaani (CHIO) on orgaaninen yhdiste, joka sisältää hypervalenttisen jodiatomin. Yhdistettä käytetään orgaanisen kemian synteeseissä hapettimena. Nimensä reagenssi on saanut kehittäjiensä yhdysvaltalaisten kemistien Daniel Dessin ja James Martinin mukaan, jotka raportoivat yhdisteen käytön vuonna 1983.


title: Dess–Martin-perjodinaani

text: Huoneenlämpötilassa Dess–Martin-perjodinaani on kiteistä valkoista ainetta. Yhdiste ei liukene veteen eikä aromaattisiin tai alifaattisiin hiilivetyihin, mutta liukenee kohtalaisesti tetrahydrofuraaniin, asetonitriiliin, trikloorimetaaniin ja dikloorimetaaniin. Yhdiste on kiinteänä suhteellisen stabiili, mutta saattaa räjähtää iskusta. Yhdiste myös hajoaa kosteuden ja valon vaikutuksesta. Tämän vuoksi Dess–Martin-perjodinaania käytetään tyypillisesti liuoksena.


title: Dess–Martin-perjodinaani

text: Dess–Martin-perjodinaania valmistetaan lähtemällä o-jodibentsoehaposta. Ensimmäisessä vaiheessa o-jodibentsoehappo hapetetaan 2-jodoksibentsoehapoksi kaliumbromaatin avulla. 2-Jodoksibentsoehappo reagoi happaman katalyytin läsnä ollessa etikkahappoanhydridin kanssa muodostaen Dess–Martin-perjodinaania.


title: Dess–Martin-perjodinaani

text: Dess–Martin-perjodinaania käytetään hapetattaessa primäärisiä alkoholeja aldehydeiksi ja sekundäärisiä alkoholeja ketoneiksi. Yhdiste ei hapeta primäärisiä alkoholeja karboksyylihapoiksi asti. Dess–Martin-perjodinaani pelkistyy reaktiossa jodinaaniksi ja sivuotuoottena muodostuu etikkahappoa. Yhdiste soveltuu erityisesti allyylisten alkoholien hapettamiseen, koska muilla tavoin niiden selektiivinen hapettaminen on vaikeaa.


title: Kiinan Grand Prix 2014

text: Kiinan Grand Prix 2014 oli Formula 1-sarjan neljäs osakilpailu kaudella 2014. Kilpailun voittoon ajoi Lewis Hamilton.


title: Kiinan Grand Prix 2014

text: Ennen Kiinan GP:tä saatiin uutisia. Ferrarin uudeksi tallipälliköksi nimitettiin Marco Mattiacci, kun Stefano Domenicali päätti irtisanoutua tallipäällikön virastaan Ferrarin heikosti sujuneen alkukauden jälkeen.


title: Kiinan Grand Prix 2014

text: Ensimmäisen harjoituksen suurimmaksi huomioksi jäi Pastor Maldonadon Lotuksen suistuminen radalta samalla kun hän sääti auton asetuksia ratistaan. Ferraria yritettiin säätää Kimille sopivammaksi, mutta seurauksena oli arvokkaan harjoitteluajan menetys sekä harjoituksen alusta että lopusta. Mercedes oli tuonut uuden keulan Kiinaan, mutta mitään dramaattista vaikutusta sillä ei ollut.


title: Kiinan Grand Prix 2014

text: Toisissa harjoituksissa Maldonado teki jälleen omituisen ulosajon, tullessaan varikon sisääntuloon aivan liian kovaa ja törmäten seinään samassa paikassa, missä Lewis Hamilton osin menetti lähes varman mestaruutensa kaudella 2007. Toinen ja kolmas harjoitus olivat muuten melko suoraviivaisia, mutta Maldonadon epäonninen viikonloppu sai jatkoa, kun moottori rikkoitui, eikä Maldonado päässyt osallistumaan aika-ajoon.


title: Kiinan Grand Prix 2014

text: Aika-ajo ajettiin kokonaan märällä radalla. Radan ja ilman lämpötilan ollessa alhaalla, lähes kaikki kuskit lipsuttelivat ja hyvän kierroksen saaminen oli vaikeaa. Kimi Räikkösen aika-ajo päättyi toiseen osioon. Autoa ei oltu saatu vieläkään Kimin mieleiseksi ja Alonso oli selvästi tallikaveriaan nopeampi. Viimeisessä osiossa Red Bullit pääsivät yllättämään ja ottivat 2. ja 3. ruudut Ricciardon johdolla. Paalupaikan otti Hamilton, mutta tallikaveri Rosberg epäonnistui kahdella nopealla kierroksellaan ja jäi neljänneksi. Alonso oli viides, Bottas seitsemäs ja kolmanteen aika-ajoon surkealla Lotuksella rimpuillut Grosjean jäi kymmenenneksi.


title: Kiinan Grand Prix 2014

text: Lewis Hamilton piti lähdössä kärkipaikan. Neljännestä ruudusta lähtenyt Nico Rosberg sai surkean lähdön ja kolaroi ensimmäisessä mutkassa Valtteri Bottaksen kanssa. Molemmat kuitenkin pystyivät jatkamaan kilpailua. Jo pääsuoralla törmäiltiin, kun Williamsin Felipe Massa törmäsi Ferrarin Fernando Alonsoon. Hekin pystyivät jatkamaan kilpailuaan. Alonso nousi startissa kolmanneksi ja Sebastian Vettel toiseksi.


title: Kiinan Grand Prix 2014

text: Adrian Sutilista tuli kilpailun ensimmäinen keskeyttäjä kierroksella 5 moottoriongelmien takia. Kierroksella kymmenen Felipe Massa tuli ensimmäiselle varikkopysähdykselleen, joka meni brasilialaiselta täysin pieleen - takarenkaita ei saatu paikoilleen ja Massa menetti minuutin varikolla. Tässä vaiheessa Hamilton johti kilpailua, Alonso oli toisena ja Vettel kolmantena. Vettelin tallikaveri Daniel Ricciardo oli neljäntenä ja Vetteliä nopeampi. Vetteliä pyydettiin päästämään Ricciardo ohi, koska aussi oli kahden pysähdyksen taktiikalla, ja Vettel kolmella stopilla, ja jotta Ricciardo voisi saavuttaa toisena ajavan Alonson. Aluksi Vettel ei suostunut Red Bullin tallimääräykseen, mutta lopulta päästi Ricciardon ohitseen radan ykkösmutkassa. Kilpailun alussa kolaroinut Nico Rosberg teki nousua lähemmäs kärkeä; Hän ohitteli autot yksi kerrallaan. Hän ohitti Vettelin viimeisessä neulansilmässä ja ohitti myöhemmin myös Ricciardon. Kierroksella 42 Rosberg ohitti Alonson DRS-systeemin avulla, nousten toiseksi.


title: Kiinan Grand Prix 2014

text: Kauden neljännen Grand Prix'n voittoon ajoi kolmatta kertaa peräkkäin Lewis Hamilton. Kilpailussa nähtiin harvinainen tapaus, kun ruutulippua heilutettiin kierrosta liian aikaisin kisan voittaneelle Hamiltonille. Sääntöjen mukaan kisan tulokset otetaan ruutulipun hetkestä. Täten esimerkiksi Kamui Kobayashi pudotettiin Jules Bianchin taakse. Kilpailun toiseksi ajoi Nico Rosberg ja kolmanneksi Ferrarin Fernando Alonso, jolle palkintosija oli kauden ensimmäinen ja myös koko Ferrari-tallille. Ricciardo ajoi neljänneksi ja Vettel viidenneksi. Williamsin Valtteri Bottas ajoi lopulta seitsemänneksi ja Ferrarin Kimi Räikkönen kahdeksanneksi. Felipe Massa sijoittui lopulta 15:nneksi. Kilpailun joutuivat keskeyttämään Adrian Sutil, sekä Romain Grosjean, joka keskeytti kierroksella 28 vaihdelaatikon hajottua.


title: Monacon Grand Prix 2014

text: Monacon Grand Prix 2014 oli Formula 1 -sarjan kuudes kilpailu kaudella . Se ajettiin Circuit de Monacolla 25. toukokuuta.


title: Monacon Grand Prix 2014

text: Aika-ajoissa eturiviin itsensä ajoivat Mercedeksen Nico Rosberg ja Lewis Hamilton. He myös pitivät koko kilpailun ajan saman järjestyksen, ja näin kauden toisen ja uransa viidennen osakilpailuvoiton ottanut Rosberg nousi uudelleen MM-sarjassa pistejohtoon. Aika-ajoissa Williamsin Felipe Massan kanssa kolaroinut Caterhamin Marcus Ericsson joutui rangaistuksena lähtemään kilpailuun varikolta. Lotuksen Pastor Maldonadon autosta rikkoutui polttoainepumppu lämmittelykierrokselle lähdettäessä, eikä hän päässyt mukaan lähtöön, näin ollen lähtöruutu 15 jäi tyhjäksi.


title: Monacon Grand Prix 2014

text: Kilpailun ensimmäisellä kierroksella McLarenin Jenson Button törmäsi Force Indian Sergio Péreziin Mirabeau -mutkassa, Pérezin auton kärsiessä huomattavia vaurioita ja jäädessä radalle, Button selvisi ilman vaurioita ja rangaistusta tilanteesta. Radalle tuli kolmen kierroksen ajaksi turva-auto, ja sen poistuttua nelinkertainen maailmanmestari Sebastian Vettel ajeli huomattavan hiljaa turbovian vuoksi ja putosi viimeiseksi alun kolmannelta sijalta. Pian kilpailu päättyi hänen osaltaan kauden toiseen keskeytykseen. Toro Rosson Daniil Kvjat teki Vettelille pian seuraa pakoputkiongelman myötä. Ennen seuraavaa turva-autoepisodia, joka nähtiin pian Sauberin Adrian Sutilin kierroksella 24 tapahtuneen kaiteeseen törmäyksen jälkeen, kärjessä ajettiin vakaassa järjestyksessä Rosberg-Hamilton-Räikkönen-Ricciardo-Alonso. Kun turva-auton aikana kierroksella ohitetut saivat luvan ohittaa muut autot noustakseen samalle kierrokselle turva-auton perään, osui Marussian Max Chilton Räikkösen autoon pakottaen Räikkösen tekemään ylimääräisen varikkopysähdyksen ja se pudotti hänet sijalle 13. Sieltä Räikkönen nousi vähitellen ylöspäin, osittain pistesijoilla ajaneiden Valtteri Bottaksen (moottori) ja Esteban Gutiérrezin (osui seinään La Rascassessa) keskeytysten myötä.


title: Monacon Grand Prix 2014

text: Räikkönen taisteli kilpailun loppupuolella kuudennesta sijasta McLaren -kuljettajien kanssa, Kevin Magnussenin ollessa suhteessa varsin hidas juuri kuudennella sijalla. Lopulta tallikaveri Button ohitti hänet seitsemän kierrosta ennen maalia, ja Räikkönen yritti samaa kierrosta myöhemmin. Molempien ajolinjat olivat kuitenkin normaalista poikkeavat tullessa Loewsin hitaaseen mutkaan, ja jäivät sen vuoksi siinä jumiin. He menettivät aikaa ja sijoituksia niin, että putosivat lopullisille sijoilleen 10 (Magnussen) ja 12 (Räikkönen). Tämän tapauksen jälkeen Räikkönen kävi vielä varikolla hakemassa autoonsa tuoreet renkaat, ja ajoi kilpailun nopeimman kierrosajan (1.18,479) 40:nnen kerran urallaan.


title: Kanadan Grand Prix 2014

text: Kanadan Grand Prix 2014 oli Formula 1 -sarjan seitsemäs kilpailu kaudella 2014. Kilpailu ajettiin 8. kesäkuuta Montrealissa sijaitsevalla Circuit Gilles Villeneuven osittaisella katuradalla.


title: Kanadan Grand Prix 2014

text: Paalupaikalta kauden seitsemänteen osakilpailuun starttasi Mercedeksen Nico Rosberg. Hänen rinnaltaan lähti tallikaveri Lewis Hamilton, ja kolmannesta ruudusta Red Bullin Sebastian Vettel. Ensimmäisessä mutkassa Hamilton yritti ohittaa Rosbergin, mutta Rosberg lukitsi renkaansa ja pakotti Hamiltonin ajamaan ensimmäisen mutkan leveäksi. Tässä tilanteessa Sebastian Vettel onnistui ohittamaan Hamiltonin ja nousi kilpailussa toiseksi. Marussia-kaksikko Jules Bianchi ja Max Chilton kolaroivat radan kolmannessa mutkassa ja molemmat joutuivat keskeyttämään kilpailun heti ensimmäisellä kierroksella. Keskeytys oli Chiltonin F1-uran ensimmäinen, joka tuli hänen 26:ssa GP:ssään. Brittikuski sai seuraavaan kilpailuun kolmen lähtöruudun rangaistuksen. Turva-auto tuli heti radalle.


title: Kanadan Grand Prix 2014

text: Turva-auto tuli pois radalta kierroksella 8, jolloin kilpailu jatkui. Hamilton pystyi ohittamaan Vettelin kierroksella 10 nousten takaisin kilpailun kakkoseksi. Caterhamin japanilaiskuljettaja Kamui Kobayashi spinnasi kierroksella 23 radan toisessa mutkassa - Kobayashi keskeytti takajousituksen hajottua samalla kierroksella. Myös Kobayashin tallikaveri Marcus Ericsson joutui keskeyttämään kilpailun kierroksella 7. Kierroksella 37 Mercu-kuskit ajoivat kärjessä muilta karussa, kunnes molempiin autoihin tuli MGU-K vika. He menettivät noin 160 hevosvoimaa ja se rasitti heidän takajarrujaan. Toisten varikkopysähdysten jälkeen Hamilton oli siirtynyt kilpailun kärkeen, mutta ajoi mutkan 10 leveäksi, jolloin Rosberg pääsi Hamiltonin kantaan. Hamilton ajoi seuraavan mutkan suoraksi ja ilmoitti jarrujensa pettäneen. Hamilton keskeytti kierroksella 46. Uusilla renkailla ajaneet saivat kilpailun lopussa muita kiinni. Red Bullin Daniel Ricciardo ohitti itsensä palkinnoille ja kierroksella 67 hän ohitti kilpailun kärjessä olleen Nico Rosbergin. Takana ajavat Vettel, Sergio Pérez ja Felipe Massa taistelivat viimeisestä palkintopallisijasta. Vettel onnistui ohittamaan Pérezin viimeiselle kierrokselle lähdettäessä. Massa yritti tehdä samaa meksikolaiselle, mutta viimeisen kierroksen alkaessa Pérez vaihtoi ensimmäisen mutkan jarrutuksessa ajolinjaansa, jolloin takanatuleva Massa törmäsi häneen. Molemmat paiskautuivat seinille, ja turva-auto tuli vielä viimeisellä kierroksella radalle. Pérez sai seuraavaan kilpailuun viiden lähtöruudun rangaistuksen.


title: Kanadan Grand Prix 2014

text: Kilpailun voittoon ajoi Daniel Ricciardo, jolle voitto oli hänen uransa ensimmäinen. Toiseksi ajoi Nico Rosberg ja kolmanneksi Sebastian Vettel. Monien keskeytysten siivittämänä ongelmista kärsinyt Williamsin Valtteri Bottas nousi seitsemänneksi ja Ferrarin Kimi Räikkönen kymmenenneksi. Räikkönen pyörähti kilpailun aikana mutkassa 10, päästen jatkamaan matkaansa. Felipe Massalle jäi kilpailun nopein kierrosaika 1.18,504.


title: Kanadan Grand Prix 2014

text: † = Keskeyttivät kilpailun, mutta ajoivat 90% kilpailupituudesta.


title: Tarttuu muhun

text: Tarttuu muhun on suomalaisartisti Jannika B:n kappale hänen "Kaikki rohkeus" -nimiseltä esikoisalbumilta. Sony Music ja Jannika B:n oma levymerkki Ona julkaisivat kappaleen albumin viidentenä ja viimeisenä singlenä 8. toukokuuta 2013. Kappaleen on tuottanut Jonas Olsson, joka on myös säveltänyt sen. Sanoituksen on tehnyt Jannika B itse yhdessä Heidi Maria Paalasen kanssa.


title: Tarttuu muhun

text: Singlen julkaisun yhteydessä artisti itse kertoi lähtevänsä toukokuussa koko kesän kestävälle kiertueelle. "Tarttuu muhun" ei sijoittunut lainkaan listoille.


title: Itseni herra

text: Itseni herra on suomalaisartisti Jannika B:n kappale hänen toiselta, "Šiva" -nimiseltä studioalbumilta. Sony Music ja Jannika B:n oma levymerkki Ona julkaisivat kappaleen albumin toisena singlenä 4. maaliskuuta 2014. Radiossa se sai ensisoittonsa jo 27. helmikuuta 2014, kun toimittaja Sofia Thurén soitti sen YleX-kanavan "Uuden musiikin iltavuoro"-ohjelmassa.


title: Itseni herra

text: Kappaleen ovat säveltäneet ja sanoittaneet Jannika B yhdessä Heidi Maria Paalasen kanssa. Sanoituksiltaan kappale kertoo siitä kuinka ihmisten kuuluisi elää itsensä takia, toteuttaa unelmia ja arvostaa jokaista päivää niin kuin se olisi viimeinen.


title: Itseni herra

text: Toistaiseksi kappale on sijoittunut ainoastaan radiolistalle, jossa sen paras sijoitus on 15. sija.


title: OTSO Metsäpalvelut

text: OTSO Metsäpalvelut Oy on metsäpalveluja tuottava suomalainen yritys. OTSO Metsäpalvelut toimii valtakunnallisesti koko Suomen alueella. Palveluverkostoon kuuluu noin 60 toimipistettä ympäri maata. OTSO Metsäpalveluiden palkkalistoilla toimii tällä hetkellä noin 150 metsäalan ammattilaista. OTSO Metsäpalvelut on markkinaosuudeltaan valtakunnan johtava toimija metsäautoteiden ja siltojen rakentamisessa. Lisäksi OTSO Metsäpalvelujen palveluvalikoimaan kuuluvat: kunnostusojitus, puukauppa, lannoitukset, metsänhoito, metsäkiinteistönvälitys, tila-arviot, metsäsuunnittelu, luonnonhoitopalvelut ja sähkölinjojen vierimetsänhoito sekä reunavyöhykehakkuut.


title: OTSO Metsäpalvelut

text: OTSO Metsäpalvelut Oy:n toimitusjohtajana toimii Kari Lundell.


title: OTSO Metsäpalvelut

text: OTSO Metsäpalvelut oli alun perin osa valtion Metsäkeskusta, mutta se eriytettiin omaksi liiketoimintayksikökseen. Helmet Business Mentors Oy ja toimiva johto osti organisaation Metsäkeskukselta liiketoimintakauppana ja siitä tuli samalla osakeyhtiö 1. lokakuuta 2016.


title: OTSO Metsäpalvelut

text: OTSO Metsäpalvelut Oy:n liikevaihto ensimmäisellä tilikaudella oli 62,3 M€ ja liikevoitto 0,9 M€. (2018) Ensimmäinen tilikausi oli 17 kk.


title: What If (Frida Amundsenin kappale)

text: What If on norjalaisartisti Frida Amundsenin kappale. Sen julkaisee Warner Music artistin kolmantena singlenä 21. maaliskuuta 2014. Kappale nauhoitettiin Decibel Studiolla Tukholmassa.


title: What If (Frida Amundsenin kappale)

text: Digitaalinen lataus


title: SCA Fighting

text: SCA Fighting on nykyaikainen keppikamppailulaji, joka syntyi 1960-luvulla Yhdysvalloissa. Se pohjautuu keskiaikaiseen länsimaiseen taistelutapaan ja osallistujat varustautuvat keskiaikaisiin vaatteisiin ja haarniskoihin. Laji tunnetaan myös nimillä SCA Heavy Combat Fighting sekä Suomessa nimellä rottinkitaistelu.


title: SCA Fighting

text: Lajin säännöt luo kansainvälinen historianelävöittämiseen keskittynyt yhdistys Society for Creative Anachronism. Suomessa toiminta tapahtuu Suomen keskiaikaseuran alaisuudessa.


title: SCA Fighting

text: Taisteluun osallistuvilla on yllään sääntöjen vaatima haarniska sekä aseinaan rottingista tehdyt kepit. Taistelu tapahtuu täydellä nopeudella ja kovalla kontaktilla. Taistelut voivat olla aina kaksintaisteluista suuriin kahden osapuolen sotiin.


title: Ida Salin

text: Ida Sofia Salin (o.s. Öflund; 29. huhtikuuta 1865 Vihti – 19. elokuuta 1952 Helsinki) oli suomalainen yritysjohtaja ja lahjoittaja.


title: Ida Salin

text: Salin oli ensimmäisiä suomalaisia ammattikoulutuksen saaneita naispuutarhureita. Toimittuaan ammatissa kymmenen vuotta hän avioitui 1895 Wilhelm Salinin kanssa, joka oli perustanut nyörinpunomon Ab Wilh. Salins snörmakeri. Syksyllä 1899 Wilhelm Salin kuoli. Samana keväänä oli heidän pieni poikansa Sigurd Otto Wilhelm kuollut vain 5 kk ikäisenä. Ida ei saanut muita lapsia. Miehensä kuoltua hän otti yrityksen vastuulleen. Hän rakennutti Lauttasaareen huvilan Solvikstorp. Testamentissaan hän lahjoitti varoja hyväntekeväisyyteen. mm. yhdistyksille "De gamlas hem", "Blindhemmet", "Förengen för lyttas bistånd", "Gosahemmet vid Nylandsgatan" ja "Husmoderförbund". Merkittävimmän osan omaisuuttaan, muun muassa huvilan, hän lahjoitti Naisasialiitto Unionille käytettäväksi iäkkäiden sivistyneiden naisten kesäkotina. Hän lahjoitti myös varoja käytettäväksi kesäkodin ylläpitoon ja edellytti että Solvikstorp säilytetään sellaisena kun se luovutushetkellä on ilman että huvilaan tehdään merkittäviä muutoksia. Huvila nimettiin myöhemmin hänen mukaansa Villa Saliniksi, ja siitä tuli virkistyslomakoti "vanhoille sivistyneille naisille" ja myös koulutustila. Nyörinpunomosta kasvoi Ida Salinin aikana alallaan Suomen suurin. Hän toimi yrityksen johdossa kuolemaansa saakka Yrityksen myymälä toimi Fabianinkadulla. Nyörinpunomon laitteita ja koneita ja työnäytteitä on lahjoitettu Helsingin kaupunginmuseolle. Niitä oli vuonna 2012 esillä helsinkiläisiä käsityöläisiä esittelevässä näyttelyssä Hakasalmen huvilassa.


title: Ida Salin

text: Salinin vanhemmat olivat Gustaf Henrik Öflund ja Edla Sofia Skogster.


title: Nyt kolisee

text: Nyt kolisee on rap kokoelma-albumi, joka julkaistiin 4. huhtikuuta 2014. Se pohjautuu J. Karjalaisen albumiin "Et ole yksin". Levyn nimi "Nyt kolisee" on anagrammi alkuperäisestä nimestä. Albumilta on julkaistu singlenä "Miljoona vuotta (Meripihkahuone)" ja "Nykyään näin (Sinivalkoisia sirpaleita)". "Nyt kolisee" nousi parhaimmillaan Suomen virallisen albumilistan kärkeen.


title: Nyt kolisee

text: Et ole yksin -levyä vuonna 2013 miksatessaan J. Karjalainen ja tuottaja-rumpali Janne Haavisto panivat merkille, että muista raidoista riisuttuna Haaviston ja basisti Tom Nymanin muodostama rytmiryhmä kuulosti todella funkilta. Rytmeistä löytyi soul- ja jopa hiphop-vibaa.


title: Nyt kolisee

text: Janne mainitsi asiasta Karri "Paleface" Miettiselle vuoden 2013 Ruisrockin bäkkärillä.


title: Nyt kolisee

text: Tästä alkoi prosessi, jonka puitteissa Et ole yksin -sessioiden raidat purettiin ja laitettiin jakoon Palefacen valitsemalle joukolle paritettuja räppäreitä ja tuottajia. Mukaan valikoitui kirjava joukko marginaalin kyntäjistä klubibängereiden metsästäjiin.


title: Ruokaympyrä

text: Ruokaympyrä on ympyrädiagrammi, jossa luokitellaan ruoka-aineksia eri osiin. Ruokaympyrästä on tehty erilaisia versioita, kuten ruokapyramidi tai ruokakolmio. Ruokaympyrän on tarkoitus osoittaa ravitsemustavoitteiden suhdelukuja syödylle ravinnolle.


title: Makiranmesikko

text: Makiranmesikko ("Meliarchus sclateri") eli aiemmalta nimeltään sancristóbalinmesikko on mesikoiden heimoon kuuluva varpuslintu.


title: Makiranmesikko

text: Makiranmesikkoa tavataan kotoperäisenä Makiran saarella Salomonsaarilla. Saaren nimi oli aiemmin San Cristóbal. Lajia on kuvattu yleisestä runsaslukuiseksi, ja se on luokiteltu elinvoimaiseksi.


title: Britannian Grand Prix 2014

text: Britannian Grand Prix 2014 (virallisesti 2014 Formula 1 Santander British Grand Prix) oli Formula 1 -kauden 2014 yhdeksäs osakilpailu. Kilpailu ajettiin 6. heinäkuuta Silverstonen moottoriradalla, Englannissa.


title: Britannian Grand Prix 2014

text: McLarenin Jenson Button ilmoitti ajavansa kotikilpailussaan pinkillä kypärälla, jolla hän halusi muistaa isäänsä John Buttonia. #Pinkforpapa -kampanjalla myös McLaren myi verkkokaupassaan pinkkejä t-paitoja 6000 kappaletta, joista osa tuotoista ohjataan Henry Surteesin säätiölle.


title: Britannian Grand Prix 2014

text: Williams ilmoitti ennen kauden yhdeksättä osakilpailua, että tallin varakuljettaja Susie Wolff ajaa viikonlopun perjantain ensimmäisissä harjoituksissa korvaten Valtteri Bottaksen. Wolffista tulee näin ollen ensimmäinen naiskuljettaja sitten Giovanna Amatin ja kauden 1992, joka osallistuu F1-viikonlopun tapahtumaan.


title: Britannian Grand Prix 2014

text: Felipe Massalle kyseessä oli uran 200:s GP.Paalupaikalta lähti Mercedeksen Nico Rosberg. Startissa Rosberg ampaisi karkuun muilta. Kuudennesta ruudusta lähtenyt Lewis Hamilton onnistui lähdössä nousemaan neljänneksi. Viidennen mutkan ulostulossa Ferrarin Kimi Räikkönen ajautui leveäksi. Radalle palatessaan Räikkönen menetti autonsa hallinnan ja törmäsi seinään. Räikkösen Ferrari ylitti radan jolloin Williamsin Felipe Massa törmäsi häneen. Massan 200. GP jäi kesken ennen aikojaan. Kilpailu keskeytettiin avauskierroksella, ja autot ajoivat lähtöruutuihin. Edellisen kerran kilpailu keskeytettiin punaisilla lipuilla avauskierroksella oli vuoden 2000 Monacon GP:ssä. Kilpailu oli keskeytettynä lähes tunnin ratakaiteen korjauksen takia. Räikkönen ei loukkaantunut ulosajossa vakavasti, ja oli jo seuraavassa osakilpailussa Saksan Grand Prix'ssa mukana.


title: Britannian Grand Prix 2014

text: Kun kilpailu jatkui, jatkui myös Hamiltonin nousu. Mutkassa yhdeksän hän ohitti McLarenin tanskalaiskuljettajan Kevin Magnussenin, kun Magnussen ajoi mutkan leveäksi. Parin kierroksen päästä Hamilton ohitti jo maanmiehensä Jenson Buttonin nousten toiseksi. Kierroksella 8 Sauberin Esteban Gutiérrez törmäsi Pastor Maldonadoon. Maldonado pystyi jatkamaan matkaansa, mutta Gutiérrez keskeytti kilpailunsa kierroksella 9 kolarivaurioiden seurauksena hietikolle. Marcus Ericsson keskeytti kierroksella 11 jousitusten petettyä. Samoin kärkipaikalla ajanut Nico Rosberg joutui keskeyttämään kilpailun vaihdelaatikon hajottua. Keskeytys oli Rosbergille kauden ensimmäinen. Tämän myötä Lewis Hamilton nousi kotikilpailunsa kärkipaikalle. Useimmat kuljettajat tekivät kilpailussa vain yhden varikkopysähdyksen. Sen sijaan Sebastian Vettel teki kaksi varikkopysähdystä tippuen selvästi hitaamman, Fernando Alonson taakse. Vettel ja Alonso kävivät kovaa taistoa radalla, sekä kiivasta taistelua radioitse. Kierroksella 47 Vettel pääsi lopulta Alonson ohi. Kilpailun joutui vielä jättämään kesken Lotuksen Pastor Maldonado, pakoputkivian takia.


title: Britannian Grand Prix 2014

text: Britannian GP:n voittoon ajoi Lewis Hamilton toisen kerran urallaan. Hamiltonista tuli ensimmäinen kuljettaja, joka voitti Britannian GP:n kärkiviisikon ulkopuolelta sitten kauden 1975 ja Emerson Fittipaldin. Toiseksi nousi ruudusta 14 lähtenyt Valtteri Bottas, jolle palkintosija oli toinen hänen urallaan, ja toinen perättäinen palkintopallisijoitus. Toinen sija oli Bottaksen toistaiseksi paras sijoitus kilpailussa. Kolmanneksi Vettelin pysähdyttyä kahdesti ajoi toinen Red Bull-kuljettaja, Daniel Ricciardo. Neljänneksi selviytyi Jenson Button, viidenneksi Sebastian Vettel ja kuudenneksi Fernando Alonso.


title: Britannian Grand Prix 2014

text: Mercedeksen voitettua valmistajan palkinnon otti palkintokorokkeella vastaan John Owen. Kuljettajien haastattelut palkintokorokkeella suoritti entinen Formula 1 -kuljettaja David Coulthard.


title: Espanjan Grand Prix 2014

text: Espanjan Grand Prix on Formula 1 -sarjan viides kilpailu kaudella 2014. Kilpailu ajettiin 11. toukokuuta 2014 Barcelonassa sijaitsevalla Circuit de Barcelona-Catalunyan moottoriradalla.


title: Espanjan Grand Prix 2014

text: Mercedes -tallin kuljettajat ajoivat kauden neljänteen kaksoisvoittoon Lewis Hamiltonin johdolla, ero kolmanneksi ajaneeseen Daniel Ricciardoon oli peräti 49 sekuntia. Se oli kauden suurin marginaali, jolla Mercedekset voittivat kanssakilpailijat. Vain kuusi kuljettajaa ajoi täydet 66 kierrosta.


title: Espanjan Grand Prix 2014

text: Paalupaikalle aika-ajoissa ylsi Lewis Hamilton. Hänen rinnalleen lähtöruudukkoon ajoi Nico Rosberg. Aika-ajoissa vaihdelaatikkoviasta kärsinyt Sebastian Vettel joutui lähtemään ruudusta 15 kilpailuun. Lähdössä Mercedes -kuljettajat pitivät paikkansa, mutta nelosruudusta lähtenyt Williamsin Valtteri Bottas nousi kolmanneksi ohitettuaan Red Bull -kuljettaja Daniel Ricciardon. Varikkopysähdysten yhteydessä tilanne kuitenkin kääntyi jälleen Ricciardon eduksi. Ensimmäisellä kierroksella Pastor Maldonado törmäsi Marcus Ericssoniin, mutta molemmat pystyivät jatkamaan matkaansa. Kilpailun ensimmäinen keskeyttäjä oli Toro Rosson Jean-Éric Vergne pakoputkivian myötä kierroksella 24. Caterhamin Kamui Kobayashi keskeytti kilpailun kierroksella 34 jarrujen hajottua. Red Bullin Sebastian Vettel teki hienon nousun ruudusta 15 neljänneksi.


title: Espanjan Grand Prix 2014

text: Kilpailun voittoon ajoi Lewis Hamilton neljättä kertaa peräkkäin, ja siirtyi ensimmäistä kertaa MM-pistejohtoon tällä kaudella. Toisena maaliin ajoi Nico Rosberg, ja kolmantena Daniel Ricciardo. Neljäs oli Vettel ja viides Bottas. Ferrari -kuljettajat väänsivät kättä sijasta kuusi. Vain muutama kierros ennen maalia kotiyleisön edessä Fernando Alonso onnistui ohittamaan Kimi Räikkösen tuoreemmilla renkaillaan. Alonso ajoi maaliin kuudentena ja Räikkönen seitsemäntenä. Aika-ajoissa positiivinen yllättäjä, Romain Grosjean ajoi maaliin kahdeksantena saavuttaen Lotus -tallin kauden ensimmäiset pisteet.


title: Espanjan Grand Prix 2014

text: Kilpailun nopeimman kierroksen ajoi Sebastian Vettel. Ensimmäisen kerran kaudella joku muu ajoi kilpailun nopeimman kierroksen kuin Mercedes -kuljettajat.


title: Unkarin Grand Prix 2014

text: Unkarin Grand Prix 2014 on Formula 1 -kauden 2014 yhdestoista osakilpailu, joka ajetaan 27. heinäkuuta Hungaroringin moottoriradalla Mogyoródissa, Unkarissa. Paalupaikalta kisaan lähti Mercedeksen Nico Rosberg. Startissa Rosberg pystyi pitämään ykkösijan. Valtteri Bottas, joka starttasi kolmannelta paikalta ohitti ensimmäisessä mutkassa Sebastian Vettelin. Kierroksella 8 Caterhamin Marcus Ericsson ajoi ulos ja sen seurauksena radalle tuli turva-auto. Turva-auton aiheuttaman varikkorumban seurauksena kisan kärki vaihtui. Mclarenin Jenson Button nousi kärkeen, toiseksi tuli Daniel Ricciardo ja kolmanneksi Felipe Massa. Kierroksella 23 Force Indian Sergio Pérez ajoi rajusti ulos ja jälleen kerran turva-auto tuli radalle. Varikkorumba alkoi jälleen ja tämän seurauksena puolestaan Ferrarin Fernando Alonso nousi kärkeen. Kymmenen kierrosta myöhemmin Vettel menetti autonsa hallinnan pääsuoralla ja pyörähti näyttävästi. Auto ei kuitenkaan kärsinyt vahinkoja ja Vettel pystyi jatkamaan. Kierroksella 47 kilpailun kärki oli Ricciardo, Alonso, Hamilton, Rosberg ja Bottas. Kierroksella 51 Mercedeksen Lewis Hamiltonille kerrotaan, että hänen täytyisi päästää hänen tallikaverinsa Nico Rosberg edelleen, mutta Hamilton ei tottele käskyä. Kierroksella 62 Alonso oli jälleen noussut kärkeen, Hamilton oli toisena ja Ricciardo kolmantena. Kaikki kolme olivat muutaman kymmenyksen päässä toisistaan. Kierroksella 67 Ricciardo ohittaa tyylikkästi Hamiltonin ja heti seuraavalla kierroksella Alonson, nousten näin kärkeen. Red Bullin Ricciardo ajaa voittajana maaliin toista kertaa urallaan. Ferrarin Alonso on toinen ja huikean nousun varikonportilta tehnyt Mercedeksen Hamilton kolmas. Loput pistesijat menevät Rosbergille, Massalle, Räikköselle, Vettelille, Bottakselle, Vergnelle ja Buttonille.


title: 800 metrin juoksu olympialaisissa

text: 800 metrin juoksu on ollut kesäolympialaisten ohjelmassa nykyaikaisten olympialaisten historian alusta alkaen, vuodesta 1896. Naisten 800 metrin juoksu oli olympialajina ensimmäistä kertaa vuonna 1928. Seuraavan kerran naiset kilpailivat 800 metrin olympiamitaleista vuonna 1964. Eniten kultamitaleita ovat voittaneet miesten juoksussa Yhdysvaltalaiset ja naisten juoksussa Neuvostoliittolaiset urheilijat.


title: Nikita Panin

text: Nikita Ivanovitš Panin (29. syyskuuta 1718 Gdańsk, Puola – 11. huhtikuuta 1783 Pietari) oli venäläinen kreivi ja diplomaatti, joka toimi Venäjän keisarikunnan ulkoministerinä vuosina 1763–1781 eli huomattavan osan Katariina Suuren hallitsijakaudesta.


title: Nikita Panin

text: Paninin isä oli venäläinen upseeri, joka toimi Pärnun kaupungin komendanttina Virossa. Hän liittyi itsekin Venäjän armeijaan vuonna 1740. Hänet nimitettiin 1747 Venäjän lähettilääksi Tanskaan, josta hän siirtyi seuraavana vuonna Ruotsiin Johann Albrecht von Korffin seuraajaksi. Panin toimi lähettiläänä Ruotsissa vuoteen 1760. Hän vastusti Ruotsin Ranskaan suuntautunutta ulkopolitiikkaa ja sai 1749–1750 sodalla uhkaamalla torjuttua hattupuolueen pyrkimykset laajentaa vuoden 1720 hallitusmuodon rajoittamaa kuninkaan valtaa. Ruotsin kokemukset tekivät Paninista perustuslaillisen hallinnon kannattajan. Hänen asemansa Venäjällä vaikeutui, kun Venäjä vuonna 1756 yllättäen liittyi seitsenvuotiseen sotaan Preussia vastaan Ranskan ja Itävallan liittolaisena.


title: Nikita Panin

text: Vuonna 1760 keisarinna Elisabet kutsui Paninin Pietariin valvomaan tulevan kruununperijän, suuriruhtinas Paavalin kasvatusta. Panin auttoi vuonna 1762 Paavalin isän, keisari Pietari III:n syrjäyttämisessä. Hän toivoi Paavalista keisaria ja tämän äidistä Katariinasta vain sijaishallitsijaa, mutta Katariina kruunattiinkin itse hallitsijaksi. Paninista tuli kuitenkin pian Katariinan luotettu neuvonantaja ulkopolitiikkaa koskeneissa asioissa ja vuonna 1763 Katariina nimitti hänet ulkoasiainkollegion puheenjohtajaksi.


title: Nikita Panin

text: Paninin tavoitteena oli luoda Venäjän, Preussin, Puolan ja Ruotsin liitto Ranskaa ja Itävaltaa vastaan, mutta se ei toteutunut. Samanaikaisesti hän halusi luoda Puolasta vahvan valtion, joka olisi liitossa Venäjän kanssa. Sen enempää keisarinna Katariina kuin Preussin kuningas Fredrik Suuri eivät pitäneet jälkimmäisestä ajatuksesta. Panin toteutti sitten Katariinan toivomaa politiikkaa Puolan suhteen, ensin järjestämällä vuonna 1764 Puolan hallitsijaksi Katariinan entisen rakastajan Stanislaw Poniatowskin sekä neuvottelemalla vuonna 1772 Preussin ja Itävallan kanssa toteutetun Puolan ensimmäisen jaon. Myöhemmin Paninin vaikutusvalta väheni, sillähän puolsi edelleen liittoa Preussin kanssa kun taas Katariina alkoi kannattaa kääntymistä Itävallan puoleen. Katariina erotti lopulta Paninin toukokuussa 1781.


title: Nikita Panin

text: Nikita Paninin poika Nikita Panin toimi vuosina 1799–1804 valtakunnan varakanslerina. Hänen poikansa Viktor Panin oli oikeusministerinä 1841–1862.


title: Brennan Heart

text: Brennan Heart (oikealta nimeltään Fabian Bohn (s. 2. maaliskuuta 1982) on hollantilainen dj ja hardstylen tuottaja.


title: Brennan Heart

text: Bohn teki työtä Hardstylen kanssa vuodesta 2002 Brennan & Heart duon jäsenenä dj Theran kanssa, kunnes he erosivat vuonna 2005. Toukokuussa 2006 hän aloitti oman sublabelin M!D!FY (luettuna Midify) Dov Elkabasin kanssa Scantraxxilla. Hän teki virallisen laulun Defqon.1 Festivalille vuonna 2007. Vuonna 2012 Bohn perusti uuden levy-yhtiön, Brennan Heart Musicin. Ensimmäinen julkaistu single oli "Lose My Mind" (mukana Wildstylez).


title: Brennan Heart

text: Vuonna 2013 Bohn perusti uuden levy-yhtiön We R Recordsin.


title: Ilta Andrén kanssa

text: Ilta Andrén kanssa ("My Dinner with André") on Louis Mallen ohjaama draamaelokuva vuodelta 1981. Se koostuu kahden teatterimiehen, enemmän tai vähemmän itseään esittävien André Gregoryn ja Wallace Shawnin kahdenkeskisestä keskustelusta yhden ravintolaillallisen aikana. He myös käsikirjoittivat elokuvan. Pääkuvaajana pienimuotoisessa tuotannossa toimi amerikansuomalainen Jeri Sopanen.


title: Ilta Andrén kanssa

text: "The New York Timesin" kriitikot valitsivat "Illan Andrén kanssa" vuonna 2004 yhdeksi kaikkien aikojen tuhannesta parhaasta elokuvasta maailmassa.


title: Ilta Andrén kanssa

text: Keski-ikäinen teatteriohjaaja Wally kävelee New Yorkin kadulla ja esittelee itsensä kertojanäänen kautta. Hän kertoo olevansa menossa illalliselle vanhan ystävän Andrén kutsumana, vaikkei häntä juuri huvittaisi. Hän kertoo olleensa rikkaan perheen taksilla ajeleva lapsi, joka täytti elämänsä musiikilla ja taiteella. Nyt hän näkee itsensä epäonnisena näytelmäkirjailijana ja teatteriohjaajana, joka on ryhtynyt näyttelijäksi ja on nyt työtön ja rahaton 36-vuotias. Hän kertoo naisystävänsä Debbyn käyvän kolmena iltana viikossa tarjoilemassa elättääkseen heidät. Ettei joutuisi puhumaan Andrélle tilanteestaan, Wally päättää selviytyä illasta tekemällä koko ajan kysymyksiä Andrélle.


title: Ilta Andrén kanssa

text: Wallyn ja Andrén tavatessa käy ilmi, etteivät he ole olleet tekemisissä pitkään aikaan. Wally kertoo lyhyesti omasta tilanteestaan ennen kuin saa yhtä vastahakoiselta tuntuvan Andrén kertomaan, mitä on tehnyt viime vuosina. Elokuvan alkupuoli keskittyykin Andrén kertomuksiin Jerzy Grotowskin kokeellisesta teatterikommuunista Puolan metsissä, Saint-Éxuperyn Pikku prinssin harjoituksista Saharassa japanilaisen munkin kanssa, jonka sitten toi New Yorkiin asumaan perheensä kanssa puoleksi vuodeksi, matkoistaan Intiaan ja Skotlannin Findhorn-yhteisöön, Belgradiin, Israeliin ja Richard Avedonin kartanoon Long Islandilla, jossa hän koki monimutkaisen uudelleensyntymisrituaalin.


title: Ilta Andrén kanssa

text: Pääruoan saapuessa André vertaa kevyen ironisesti itseään natsiarkkitehti Albert Speeriin, joka myös tunsi olevansa tavallisten ihmisten arkisten murheiden yläpuolella. Vähitellen Wally alkaa kysymysten sijasta puhua itsekin. Hän kyseenalaistaa Andrén vuosia jatkuneen todellisuuspaon ja jopa väittää tämän tuhlanneen vuosia elämästään. André taas on sitä mieltä, että tapoihinsa juuttuminen on pahinta mitä ihminen voi tehdä itselleen. Wally mainitsee että hän ja Debbie hankkivat hiljattain lämmittävän sähköhuovan, mitä André pitää pahempana pakona kylmästä todellisuudesta kuin hänen omat seikkailunsa. Wally sanoo teatterin voivan auttaa ihmisiä sietämään todellisuutta vähän helpommin kuin Andrén tavalla, kulkemalla ympäri maailmaa oudoissa vaihtoehtoyhteisöissä tai vaikka kiipeämällä Mount Everestille. André kertoo epäilevänsä, että rahapiirien salaliitto tietoisesti tyhmentää ihmisiä. Hän kertoo tavanneensa ruotsalaisen fyysikon Gustaf Björnstrandin, jolla oli samansuuntaisia ajatuksia. Hän sanoo Findhornin olevan yksi uusista luostarien kaltaisista paikoista, joihin ihmiset voivat paeta elämää, joka on tekemässä heistä robotteja.


title: Ilta Andrén kanssa

text: Miesten odotellessa espressojaan Wally lopulta haluaa kertoa Andrélle mitä todella ajattelee tämän tarinoista ja tavasta elää. Hän sanoo, ettei pohjimmiltaan ymmärrä mistä André oikein puhuu, koska itse nauttii valtavasti pienistä arkisista asioista tavallisessa porvarillisessa elämässään. Hän sanoo sellaisten yhteisöjen, joissa André on elänyt, olevan suunniteltu ihmisille jotka haluavat kokea täydellisen tarkoituksettomuuden. André puolustautuu sanomalla, että valtaosa ihmisistä pakenee älyllistä elämää työhön, tylsään parisuhteeseen tai muihin olosuhteisiin joissa voivat toimia robotin tavoin.


title: Ilta Andrén kanssa

text: Miehet jatkavat hyväntahtoista väittelyään elämän suurista kysymyksistä, kunnes huomaavat ravintolan tyhjentyneen muista asiakkaista. Andrë maksaa laskun, ja Wally ajaa taksissa kotiin. Hän sanoo tavanneensa kotona Debbien ja kertoneensa tälle heti illastaan Andrén kanssa.


title: Ilta Andrén kanssa

text: Shawn kertoo Harvard Magazine -lehdessä, miten hän ja Andre Gregory ajattelivat puhuviin päihin perustuvan elokuvaideansa kiinnostavan korkeintaan julkisia televisiokanavia, ja saivatkin apurahan The Corporation for Public Broadcasting -yhtiöltä käsikirjoituksen tekoon. Hän ja Gregory tapasivat usean kuukauden ajan muutaman kerran viikossa ja nauhoittivat keskustelujaan. Niiden pohjalta syntyi käsikirjoitus, jota miehet harjoittelivat ja esittivät sitten kolmen viikon ajan 60 hengen salissa Lontoon Royal Court Theatressa. Louis Malle kuuli hankkeesta ja tarjoutui tulemaan mukaan juuri kun Shawn ja Gregory olivat miettimässä ohjaajavalintaa.


title: Vasili Dolgorukov (sotamarsalkka)

text: Vasili Vladimirovitš Dolgorukov (tammikuu 1667 – 22. helmikuuta 1746 Pietari) oli venäläinen ruhtinas ja sotamarsalkka, jolla oli merkittävä vaikutus valtakunnan asioiden johtoon varsinkin Pietarin Suuren kuolemaa seuranneina vuosina.


title: Vasili Dolgorukov (sotamarsalkka)

text: Vasili Dolgorukov kuului merkittävään Dolgorukovin ruhtinassukuun. Hän osallistui Suureen Pohjan sotaan ja kukisti vuosina 1708–1709 atamaani Kondrati Bulavinin johtaman kasakoiden kapinan. Dolgorukov pääsi aluksi Pietari Suuren suosioon, mutta hän vastusti Pietarin toteuttamaa uudistuspolitiikkaa. Vuonna 1718 hänen väitettiin olleen mukana pajarien salaliitossa, jonka tarkoituksena oli syrjäyttää Pietari ja nostaa valtaistuimelle hänen poikansa Aleksei Petrovitš. Dolgorukov menetti kaikki arvonimensä ja hänet karkotettiin maasta. Hänet kuitenkin armahdettiin vuonna 1724 keisarinna Katariinan ansiosta. Pietari II ylensi Dolgorukovin 1728 sotamarsalkaksi ja hänet nimitettiin salaneuvoston jäseneksi. Kymmenjäseniseen neuvostoon kuului kaksi muutakin Dolgorukovin suvun edustajaa, ja neuvosto käytännössä hallitsi Venäjää Pietari II:n vuonna 1730 tapahtuneen kuoleman jälkeen ennen kuin uusi hallitsija saatiin valittua.


title: Vasili Dolgorukov (sotamarsalkka)

text: Dolgorukov kannatti Pietari Suuren veljentyttären Anna Ivanovnan valitsemista uudeksi hallitsijaksi, ja oli valmistelemassa listaa ennakkoehdoista, jotka Annan olisi hyväksyttävä ennen vallan saamista. Ne olisivat varmistaneet vallan säilymisen salaneuvostolla. Pian keisarinnaksi tultuaan Anna kuitenkin ryhtyi hallitsemaan itsevaltaisesti ja lakkautti salaneuvoston. Dolgorukov riisuttiin jälleen arvonimistään ja hänet karkotettiin Ivangorodiin, ja sieltä vuonna 1739 edelleen Solovetskin luostariin Solovetskin saarelle. Vuonna 1741 valtaan tullut keisarinna Elisabet kuitenkin kumosi hänen tuomionsa, palautti hänen arvonsa ja nimitti hänet sotaneuvoston johtajaksi.


title: The Secret (kappale)

text: The Secret on saksalaisyhtye Sash!:n kappale heidän kuudennelta, Life Is a Beach-studioalbumilta. Sen julkaisi Tokapi Recordings 29. maaliskuuta 2013. Kappale sisältää Sarah Brightmanin esittämiä vokaaleja. Kappaleelle on tehty myös musiikkivideo, joka julkaistiin videopalvelu YouTubessa 1. huhtikuuta 2013. Kappale ei päässyt edes kotimaassaan listoille.


title: Vasili Dolgorukov (diplomaatti)

text: Vasili Lukitš Dolgorukov (n. 1670 – 19. marraskuuta 1739 Novgorod) oli venäläinen diplomaatti, jolla oli vaikutusvaltainen asema Venäjän johdossa tsaari Pietari II:n valtakaudella.


title: Vasili Dolgorukov (diplomaatti)

text: Vasili Dolgorukov aloitti diplomaatinuransa vuonna 1687 setänsä Jakov Dolgorukovin avustajana Pariisin lähetystössä. Myöhemmin hän oli Venäjän lähettiläänä Puolassa 1706–1707, Tanskassa 1707–1720, Ranskassa 1721–1722 ja Ruotsissa 1725–1727. Pietari II:n valtakaudella 1727–1730 hän oli vaikutusvaltainen salaneuvoston jäsen ja järjesti keisarin kihlauksen oman veljentyttärensä kanssa. Pietari II:n kuoltua yllättäen vuonna 1730 Dolgorukov osallistui tämän seuraajan valintaan liittyneeseen juonitteluun, johon liittyi muun muassa väärennetyn tsaarin testamentin laatiminen Jekaterina Dolgorukovan järjestämiseksi valtaistuimelle. Dolgorukov ryhtyi myös ensimmäisenä tukemaan Anna Ivanovnan valintaa hallitsijaksi. Yhdessä Mihail Golitsynin ja kenraaliluutnanti Leontievin kanssa hän sai helmikuussa 1730 Annan antamaan vakuutuksen, joka rajoittaisi hänen valtaansa hallitsijana. Noustuaan seuraavassa kuussa valtaistuimelle Anna kuitenkin karkotti Dolgorukovin Arkangeliin ja myöhemmin edelleen Solovetskin luostariin. Vuonna 1739 hänet ja kaksi muuta Dolgorukovin suvun mahtimiestä, Ivan ja Sergei Dolgorukov, todettiin syyllisiksi Pietari II:n testamentin väärentämiseen, tuomittiin kuolemaan ja teloitettiin mestaamalla Novgorodissa.


title: Maijamäen koulu

text: Maijamäen koulu on Naantalissa sijaitseva yläkoulu. Koulun rehtori on Kimmo Kuusimäki ja apulaisrehtorina toimii Tuulia Suominen. 428 oppilaan opetus tapahtuu Maijamäen koulutalon lisäksi Kalevanniemen koulutalossa, jossa toimii myös Naantalin ammattiopisto.


title: Maijamäen koulu

text: Tavallisten luokkien ohella, jokaisella luokkatasolla on yksi LUMA-luokka. Näiden luokkien opetuksessa on 2+2 viikkotuntia enemmän luonnontieteitä ja matematiikkaa.


title: Maijamäen koulu

text: Lisäksi jokaisella luokkatasolla on englannin kielirikasteinen luokka, jonka osassa opetuksesta käytetään englantia. Joustavan Perusopetuksen luokka eli JoPo opetus tapahtuu Kalevanniemen koulutalossa.


title: Maijamäen koulu

text: Maijamäen liikuntahalli on kiinteässä yhteydessä Maijamäen kouluun.


title: Wallace Shawn

text: Wallace Michael ”Wally” Shawn (s. 12. marraskuuta 1943 New York) on yhdysvaltalainen näyttelijä, näytelmäkirjailija ja esseisti. Hänen tunnetuimpia elokuvaroolejaan ovat Wallyn rooli elokuvassa "Ilta Andrén kanssa" (1981) ja Vizzinin rooli elokuvassa "Prinsessan ryöstö" (1987) .


title: Wallace Shawn

text: Shawnin kirjoittamia näytelmiä ovat "The Designated Mourner", "Aunt Dan and Lemon" ja "Grasses of a Thousand Colors". Yhdessä Andre Gregoryn kanssa hän kirjoitti myös "Illan Andrén kanssa" ja vastasi toisenkin Louis Mallen ohjaaman elokuvan, "42. kadun Vanjan", käsikirjoituksesta. Vuoden 2004 elokuva "Kuume" perustui hänen omasta näytelmästään tekemäänsä käsikirjoitukseen.


title: Wallace Shawn

text: Shawn on toiminut myös The Nation -viikkolehden poliittisena kommentaattorina.


title: Wallace Shawn

text: Wallace Shawn syntyi New Yorkin vauraaseen juutalaisperheeseen. Hänen isänsä oli The New Yorker -aikakauslehden pitkäaikainen toimittaja, ja myös äiti Cecille toimi journalistina. Shawnin veli Allen on säveltäjä.


title: Wallace Shawn

text: Shawn kävi yksityistä high schoolia Vermontin osavaltion Putneyssä, suoritti sitten Harvardin yliopistossa bachelor-tutkinnon historiassa ja opiskeli taloustiedettä ja filosofiaa Oxfordin yliopistossa Englannissa tavoitteenaan diplomaatin ura. Hän opetti englantia Intiassa Fulbright-ohjelman kautta. Vuodesta 1979 hän on toiminut pääasiassa näyttelijänä. Hänen ensimmäiset elokuvaroolinsa olivat Woody Allenin "Manhattanissa" ja Bob Fossen elokuvassa "Syke ei sammu". Shawnin elokuvauraan kuuluu myös monia äänirooleja animaatioelokuvissa kuten "Toy Story" ja "Ihmeperhe".


title: Wallace Shawn

text: "Iltaa Andrén kanssa" on esitetty suomeksi Tampereen Teatterissa 1993 ja Teatteri Jurkassa 1997.


title: Jacques-Joachim de La Chétardie

text: Jacqoues-Joachim Trotti de La Chétardie (3. lokakuuta 1705 – 1. tammikuuta 1759 Hanau, Hessen) oli ranskalainen markiisi ja diplomaatti, joka toimiessaan Ranskan suurlähettiläänä Venäjällä auttoi Elisabetia kaappaamaan vallan vuonna 1741.


title: Jacques-Joachim de La Chétardie

text: La Chétardie oli alun perin sotilas Ranskan armeijassa. Hän yleni 1721 luutnantiksi, 1730 majuriksi ja 1734 everstiksi. Hänen diplomaatiuransa käynnistyi vuonna 1727 Lontoosta, minkä jälkeen hän palveli Amsterdamin ja Berliinin lähetystöissä. Vuonna 1739 hänet nimitettiin Ranskan ensimmäiseksi suurlähettilääksi Pietariin. Saadakseen Venäjän ulkopolitiikan kääntymään Ranskalle edullisempaan suuntaan La Chétardie alkoi keisarinna Annan kuoleman jälkeen juonitella Pietari Suuren tyttären Elisabetin hyväksi. Yhdessä ranskalaisen lääkärin, kreivi Jean Armand de Lestocqin kanssa hän organisoi salaliiton, joka nosti Elisabetin valtaan 6. joulukuuta 1741.


title: Jacques-Joachim de La Chétardie

text: Elisabet palkitsi La Chétardien korkeilla kunniamerkeillä ja hän sai merkittävän vaikutusvallan keisarinnaan. Hän lähti Venäjältä vuonna 1742, mutta palasi jo seuraavana vuonna suurlähettilääksi. La Chétardie yritti nyt päästä juonittelulla eroon Venäjän saksalaismielisestä kanslerista Aleksei Bestužev-Rjuminista, mutta Bestuževin agentit onnistuivat sieppaamaan hänen salaista kirjeenvaihtoaan ja purkamaan sen salakielen. Kun keisarinnaa halventavasti käsitelleet kirjeet näytettiin Elisabetille, joutui La Chétardie kesäkuussa 1744 lähtemään Venäjältä 24 tunnin varoitusajalla. Samalla päätyi ranskan vaikutusvalta Venäjän asioihin.


title: Jacques-Joachim de La Chétardie

text: Kun La Chétardie palasi nöyryytettynä Ranskaan, hänet vangittiin joksikin aikaa Montpellier’n linnoitukseen. Vuonna 1745 hän sai palata armeijaan. Hän palveli sen jälkeen vuoteen 1748 Italiassa, ja yleni kenraaliluutnantiksi. Vuodesta 1749 hän oli Ranskan lähettiläänä Torinossa, mutta palasi vielä sotilasuralle seitsenvuotisen sodan puhjettua. Kuollessaan hän toimi Hanaun kaupungin komendanttina Saksassa.


title: Taikurinhattu

text: Taikurinhattu on vuonna 1984 valmistunut Porin Sampolan kaupunginosassa sijaitseva päiväkoti. Sen ovat suunnitelleet arkkitehti Raili Pietilä ja professori Reima Pietilä. Leikkipuiston käsittävän pihasuunnitelman on tehnyt maisema-arkkitehti Maj-Lis Rosenbröijer. Taikurinhattuun liittyy yhdyskäytävällä vuosina 1986–1990 rakennettu vanhainkoti Himmeli, joka on niin ikään Pietilöiden suunnittelema. Kokonaisuus on yksi merkittävimpiä modernin arkkitehtuurin kohteita Porissa.


title: Taikurinhattu

text: Päiväkoti on saanut nimensä Tove Janssonin "Taikurin hattu" -kirjan mukaan. Muumit näkyvät myös laitoksen päivittäisessä toiminnassa, koska sen ryhmät on nimetty eri muumihahmojen mukaan. Taikurinhatun juhlasalissa on kolme Janssonin seinämaalausta; ""Kevät", "Kesä"" ja ""Syksy"". Muumiaiheiset teokset ovat viimeiset hänen maalaamansa julkiset öljyvärityöt.


title: 1 500 metrin juoksu olympialaisissa

text: 1 500 metrin juoksu on ollut kesäolympialaisten ohjelmassa vuodesta 1896. Naisten 1 500 metrin juoksu on ollut olympialaisten ohjelmassa vuodesta 1972. Menestynein maa olympialaisten 1 500 metrin juoksussa on ollut Iso-Britannia.


title: Freedom (Rebecca Fergusonin albumi)

text: Freedom on englantilaisen laulaja-lauluntekijä Rebecca Fergusonin 29. marraskuuta 2013 julkaistu toinen studioalbumi. Albumi sai kriitikoilta myönteisiä arvioita. Fergusonin laulua ja suunnanvaihdosta ensimmäisen studioalbumin, "Heavenin", soulmusiikista enemmän R&B-tyyliseen musiikkiin kiiteltiin. Isossa-Britanniassa albumi saavutti albumilistan kuudennen sijan ja kultalevyn.


title: Freedom (Rebecca Fergusonin albumi)

text: Pääsingle "I Hope" julkaistiin 1. joulukuuta 2013. Se ylsi Britannian singlelistalla sijalle 15. Eurooppaan suunnattu single "Light On" julkaistiin vuoden lopussa. Albumin kolmas single on kappale "All That I've Got".


title: Freedom (Rebecca Fergusonin albumi)

text: Marraskuussa 2012 Ferguson ilmoitti palaavansa studioon vuoden 2013 alussa, saatuaan päätökseen Yhdysvaltain-kiertueensa. Hän kuvaili uutta albumia voimakkaammaksi ja särmikkäämmäksi kuin edellinen albumi. 22. elokuuta 2013 Ferguson julkisti albumin nimen ja julkaisupäivän Twitterissä. Lokakuussa paljastettiin sen kansikuva. Kannessa artistilla on päällään 1970-luvun tyylinen punainen iltapuku. Idolatorin toimittaja vertasi Fergusonin olemusta kansikuvassa Diana Rossiin.


title: Freedom (Rebecca Fergusonin albumi)

text: 'Freedom' sai musiikkikriitikoilta pääosin positiivista palautetta. Digital Spy ja Entertainment Focus antoivat molemmat albumille täydet viisi tähteä. Digital Spyn kriitikko Lewis Corner kirjoitti, että Ferguson on kehittynyt artistiksi, joka osaa tuottaa uskomattoman hyviä albumeja. Entertainment Focus kuvaili albumia rohkeaksi vedoksi artistilta, "jonka menestys on taattu tuleviksi vuosiksi." Female Firstin toimittaja piti 'Freedomia' parempana kuin Fergusonin edellinen albumi, Heaven. Laurence Green MusicOMH:sta totesi albumin näyttävän Fergusonin kypsyyden artistina. The Daily Telegraphin arvostelussa kirjoitettiin liian monen kappaleen albumilla tukeutuvan pelkästään Fergusonin ääneen.


title: Digital Spy

text: Digital Spy on englantilainen uutissivusto, jonka omistaa Hearst Corporation. Se perustettiin vuonna 1999 ja se julkaisee uutisia päivittäin. Maaliskuussa 2014 Digital Spy oli Ison-Britannian 158. suosituin internetsivu. Uutisartikkelien lisäksi sivusto sisältää keskustelufoorumin, joka tarjoaa mahdollisuuden keskustella monista eri aiheista.


title: Some Kind of Bliss

text: "Some Kind of Bliss" on kappale Kylie Minoguen albumilta "Impossible Princess" (1997). Se on albumin ensimmäinen single julkaistiin 8. syyskuuta 1997. Kappaleen kirjoittivat Minogue, James Dean Bradfield ja Sean Moore.


title: Milnen epäyhtälö

text:
Matematiikassa Milnen epäyhtälö on positiivisia reaalilukuja koskeva epäyhtälö. Olkoot formula_1 ja formula_2 positiivisia reaalilukuja. Tällöin formula_3.
Niin sanotun yleistetyn Milnen epäyhtälön mukaan kolmelle positiiviselle reaalijonoille formula_1, formula_2 ja formula_6 on voimassa formula_7.


title: James ja jättipersikka

text: James ja jättipersikka () on Henry Selickin ohjaama Disney-elokuva vuodelta 1996. Se perustuu Roald Dahlin kirjaan "Jaakko ja jättipersikka". Elokuvassa yhdistetään animaatiota ja oikeaa filmikuvausta.


title: James ja jättipersikka

text: Elokuvan päähenkilö James on jäänyt orvoksi ja joutuu elämään kahden kamalan tätinsä kanssa. Hänen elämänsä muuttuu, kun hän löytää jättimäisen persikan.


title: Proskillaridiini

text: Proskillaridiini on sydänglykosidi, joka on ollut taannoin käytössä myös Suomessa sydämen vajaatoiminnan ja rytmihäiriöiden hoitoon ja jopa ennaltaehkäisyyn. Se uutettiin merisipulista, jonka entinen tieteellinen nimi oli "Scilla maritima".


title: Proskillaridiini

text: Lääke vaikutti sekä sydämen rytmihäiriöihin että sen vajaatoimintaan. Vajaatoimintalääkkeenä se aiheutti sydämessä "posistiivista inotrooppista" että "negatiivista kronotrooppista" vaikutusta kuten kaikki sydänglykosidit. Tämä tarkoittaa, että se vaikutti sekä sydämen lyöntivoimaa kohottavasti että sydämen lyöntitiheyttä laskevasti, mikä vähesi turvotuksia ynnä muita sydämen vajaatoiminnan vaikutuksia. Terveeseen sydämeen tällä ei ole mitään hyödyllistä vaikutusta.


title: Proskillaridiini

text: Lääkettä käytettiin Suomessa kauppanimillä "Caradrin" ja "Talusin".


title: Proskillaridiini

text: Tämän lääkkeen käyttö katsottiin aikoinaan sikäli digoksiinia turvallisemmaksi, että siitä suuri osa jäi mahahappojen hydrolysoimaksi, se imeytyi huonosti ja myös sen aineenvaihdunta on nopeaa. Toisaalta eri ihmisten aineenvaihdunta vaihtelee suuresti.


title: Proskillaridiini

text: Proskillaridiinin käytöstä ei nykyään katsota olevan mitään etua verrattuna digitalistuotteisin.


title: Gustaf Molander

text: Gustaf Molander (18. marraskuuta 1888 Helsinki – 19. kesäkuuta 1973 Tukholma) oli Suomessa syntynyt ruotsalainen elokuvaohjaaja. Hänen vanhempansa olivat teatteriohjaaja Harald Molander ja laulaja-näyttelijä Lydia Molander.


title: Gustaf Molander

text: Molander syntyi Helsingissä, jossa hänen isänsä työskenteli Ruotsalaisessa teatterissa. Hän opiskeli vuosina 1907–1909 Tukholman Kuninkaallisessa draamateatterissa ja näytteli sen jälkeen Ruotsalaisessa teatterissa vuoteen 1913 saakka, jonka jälkeen hän muutti pysyvästi Ruotsiin. Vuodet 1913–1926 Molander oli kiinnitettynä Kuninkaalliseen draamateatteriin.


title: Gustaf Molander

text: Näyttelijänä työskennellessään hän laati elokuvakäsikirjoituksia Victor Sjöströmille sekä suomalaissyntyiselle Mauritz Stillerille ja pääsi vuonna 1920 ohjaamaan ensimmäisen elokuvansa Svensk Filmindustri -yhtiölle. Molander teki vuoteen 1956 mennessä yli 60 elokuvaa, jonka jälkeen hän ohjasi vielä kahdeksan televisioelokuvaa Ruotsin televisiolle. Molanderin tunnetuimpiin elokuviin kuuluu vuonna 1936 ensi-iltansa saanut "Intermezzo", joka oli Ingrid Bergmanin kansainvälinen läpimurtoelokuva. Vuonna 1956 hän ohjasi version Johannes Linnankosken romaanista "Laulu tulipunaisesta kukasta".


title: Gustaf Molander

text: Gustaf Molanderin lapset suuntautuivat isänsä tavoin elokuva-alalle. Harald Molander tunnettiin elokuvatuottajana ja Jan Molander näyttelijänä. Myös Molanderin ensimmäinen vaimo Karin Molander oli näyttelijä.


title: The Adventures of Ichabod and Mr. Toad

text: The Adventures of Ichabod and Mr. Toad (Herra Rupikonna ja Iisoppi Kurkinen) on Disney-elokuva vuodelta 1949. Elokuvassa yhdistetään animaatiota ja näytelmäelokuvaa. Elokuvan alkuosa perustuu Kenneth Grahamen lastenkirjaan "Kaislikossa suhisee" ja loppuosa Washington Irvingin novelliin "The Legend of Sleepy Hollow". Kertojina toimivat Basil Rathbone ja Bing Crosby.


title: The Adventures of Ichabod and Mr. Toad

text: Elokuvasta on käytetty myös suomenkielistä nimeä ”Herra Rupikonna ja Iisoppi Kurkinen / Kaislikossa suhisee”, mutta kansallisfilmografia Elonet käyttää siitä suomeksikin alkuperäistä nimeä.


title: Kuuraketti (täsmennyssivu)

text: Kuuraketti tarkoittaa seuraavia:


title: Findhorn

text: Findhorn on kylä Morayn hallintoalueella Skotlannissa. Se sijaitsee Findhorninlahden itäosassa, viisi kilometriä luoteeseen Kinlossista. Paikkakunta tunnetaan erityisesti kylän eteläpuolella sijaitsevasta Findhornin new age -henkisestä ekoyhteisöstä, jonka perustivat Eileen ja Peter Caddy sekä Dorothy Maclean vuonna 1962.


title: Findhorn

text: Nykyisin Findhornissa on noin 350 pysyvää asukasta ja tuhansia tilapäisesti asuvia. Findhornin new age -yhteisö on laajentunut vuosien varrella ja tunnetaan nyt nimellä Findhornin ekokylä.


Valtakunnanosa. Suurvalta ja valtakunnan hajoaminen 1560–1812 on toinen osa Svenska litteratursällskapet i Finlandin julkaisemasta neliosaisesta teossarjasta "Suomen ruotsalainen historia", jonka aiheena on ruotsalaisuus Suomen historiassa. Åbo Akademin Pohjoismaiden historian professorin Nils Erik Villstrandin kirjoittama kirja ilmestyi ruotsiksi vuonna 2009 ja suomeksi Jussi T. Lappalaisen ja Hannes Virrankosken kääntämänä vuonna 2012. Teossarjan ensimmäinen osa, Kari Tarkiaisen kirjoittama "Ruotsin Itämaa. Esihistoriasta Kustaa Vaasaan", ilmestyi ruotsiksi vuonna 2008 ja suomeksi vuonna 2010.


title: Belgian Grand Prix 2014

text: Belgian Grand Prix 2014 (virallisesti 2014 Formula 1 Shell Belgian Grand Prix) oli Formula 1 -kauden 2014 12. osakilpailu, joka ajettiin 24. elokuuta Circuit de Spa-Francorchamps'n moottoriradalla Belgiassa. Kilpailu oli samalla historian 70. Belgian Grand Prix.


title: Belgian Grand Prix 2014

text: Ennen viikonlopun alkua Caterham -talli vahvisti kolminkertaisen Le Mansin 24 tunnin ajon voittajan André Lottererin tekevän F1-debyyttinsä korvaten tallissa Kamui Kobayashin. Torstaina Marussia -talli tiedotti Alexander Rossin korvaavan Max Chiltonin, kun Marussialla oli kiistaa rahasta.


title: Belgian Grand Prix 2014

text: Perjantain ensimmäisissa vapaissa harjoituksissa nopeinta vauhti piti yllä Mercedeksen Nico Rosberg ajalla 1.51,577. Harjoitusten jälkeen Marussia ilmoitti että Max Chiltonin rahoitus oli kunnossa ja Chilton pääsi rattiin toisista harjoituksista eteenpäin.


title: Belgian Grand Prix 2014

text: Perjantain toisissa vapaissa harjoituksissa nopein oli Mercedeksen Lewis Hamilton ajalla 1.49,189. Ferrarin Kimi Räikkönen kärsi ongelmista autonsa moottorin pätkimisen kanssa. Red Bullin Sebastian Vettel jäi ilman aikaa kun hänen autoonsa vaihdettiin moottori. Lotuksen Pastor Maldonado romutti autonsa heti harjoitusten alussa, kun hän menetti autonsa hallinnan radan yhdeksännen mutkan ulostulossa ajauduttua hieman radan ulkopuolelle pyörähtämällä keula edellä päin reuna-aitaa.


title: Belgian Grand Prix 2014

text: Lauantain kolmansissa harjoituksissa nopein oli Williamsin Valtteri Bottas ajalla 1.49,465. Harjoitukset aloitettiin sateen jäljiltä kostealla radalla, mutta loppua kohden rata kuivui sen verran, että kuljettajat vaihtoivat kuivan kelin renkaisiin.


title: Belgian Grand Prix 2014

text: Kilpailun voittoon ajoi Red Bullin Daniel Ricciardo, jolle voitto oli kauden kolmas ja toinen peräkkäinen. Voitto oli myös Ricciardon uran kolmas. Red Bullille kyseessä oli tallin 50:s voitto. Williamsin Valtteri Bottas ajoi kolmanneksi ja Ferrarin Kimi Räikkönen neljänneksi.


title: Belgian Grand Prix 2014

text: Red Bullin voitettua valmistajan palkinnon otti palkintokorokkeella vastaan Adrian Newey. Kuljettajien haastattelut palkintokorokkeella suoritti Eddie Jordan.


title: Käsky palata järjestykseen

text: Käsky palata järjestykseen oli kokouksen puheenjohtajalle lainsäädännön nojalla suotu kurinpitokeino, jota hän saattoi käyttää valvoessaan järjestystä ja pyrkiessään estämään sananvapauden väärinkäyttämistä. Vuonna 1907 säädetty laki yleisistä kokouksista määritteli, ettei yleisenä kokouksena pidetty sellaista kokoontumista, johon oli sallittu vain sellaisten henkilöiden osallistua, jotka oli kutsuttu henkilökohtaisesti tai kuuluivat yhdistykseen, jonka kaikki jäsenet olivat saaneet kutsun. Laki määräsi puheenjohtajan ylläpitämään yleisessä kokouksessa järjestystä ja kieltämään sellaisen puheen pitämisen tai päätöksen tekemisen, joka sisältää ilmeisen rangaistavan teon tai kehotuksen sellaiseen tekoon. Lain yleisistä kokouksista kumosi kokoontumislaki, joka tuli voimaan 1999.


title: Käsky palata järjestykseen

text: Vuoden 1906 valtiopäiväjärjestys määräsi, että kansanedustajan tuli esiintyä vakaasti ja arvokkaasti eduskunnan täysi-istunnossa. Kenenkään ei tullut käyttää loukkaavia, pilkallisia tai muuten sopimattomia sanoja hallituksesta tai henkilöistä. Jos joku tätä vastaan rikkoi, tuli puhemiehen kutsua hänet järjestykseen. Jos puhuja ei siitä muuttanut ilmaisuaan sopivaksi, tuli puhemiehen kieltää edustajaa puhumasta. Eduskunnalla oli valta tutkia, tuliko järjestystä rikkoneen edustajan saada puhemieheltä nuhteet tai varoituksen tai määräaikainen kielto osallistumisesta eduskunnan istuntoihin tai oliko edustaja pantava syytteeseen tuomioistuimessa vai annetaanko asian raueta.


title: Käsky palata järjestykseen

text: Samat määräykset sisältyivät vuoden 1928 valtiopäiväjärjestykseen. Sen kumosi vuonna 2000 voimaan tullut nykyinen perustuslaki. Siinä ei enää käytetä sanoja järjestykseen palaaminen, vaan puhemies voi huomauttaa edustajaa sopimattomasta puheesta tai kieltää tätä jatkamasta puhettaan. Eduskunta voi langettaa varoituksen toistuvasti järjestystä rikkoneelle edustajalle tai estää enintään kahdeksi viikoksi hänen osallistumisensa eduskunnan istuntoihin.


title: Hongzhi

text: Keisari Hongzhi (, 30. heinäkuuta 1470 – 8. kesäkuuta 1505), alkuperäiseltä nimeltään Zhu Youcheng, oli Kiinan Ming-dynastian yhdeksäs keisari, joka hallitsi vuosina 1487–1505. Hänen aikakausinimensä "Hongzhi" merkitsee "suurta hallitusta".


title: Hongzhi

text: Hongzhi oli rauhaa rakastava hallitsija. Hänen valtakautensa oli Ming-kauden puolivälissä, ja sitä nimitetään myös "Hongzhin hopea-ajaksi". Muista Kiinan keisareista poiketen Hongzhilla oli vain yksi keisarinna eikä yhtään jalkavaimoa, ja hän onkin Kiinan historian ainoa pysyvästi yksiavioinen keisari.


title: Hongzhi

text: Zhu Youcheng syntyi aikana, jolloin keisari Chenghuan entinen puoliso, rouva Wan kannattajineen yritti pitää huolen siitä, ettei keisarin lapsista yksikään jäisi eloon. Youcheng onnistuttiin kuitenkin kätkemään entiseltä keisarinnalta, minkä vuoksi hän välttyi varhaiselta kuolemalta. Vasta viisivuotiaana, vuonna 1475, hänet tuotiin takaisin keisarihoviin ja hänet nimitettiin kruununprinssiksi. Hän oli huomattavan lahjakas lapsi, ja hän sai aikansa parhaan kouluopetuksen. Hän kävi kungfutselaista koulua ja menestyi opinnoissaan erittäin hyvin.


title: Hongzhi

text: Zhy Youcheng nousi keisariksi vuonna 1487 nimellä Hongzhi. Hänen hallitsijantoimensa perustuivat kungfutselaiseen ideologiaan, ja hänestä tuli ahkerasti työskentelevä hallitsija. Hän valvoi läheisesti kaikkia valtion asioita, alensi veroja, vähensi hallituksen rahankäyttöä ja teki viisaita päätöksiä nimittäessään ministerejä tehtäviinsä. Hän toimi harvinaisen läheisessä yhteistyössä korkeimpien virkamiesten kuten Liu Jianin, Xie Qianin ja Wang Shun kanssa. Lisäksi hän rohkaisi ministerejä perehtymään tarkoin kaikkiin käsiteltäviin asioihin ja jopa ottamaan huomioon keisariin itseensä mahdollisesti koskenut arvostelu. Tämä teki hallituksen läpinäkyvämmäksi ja toi Ming-dynastialle tuoretta tarmoa. Tämän vaikutuksesta Kiinan väestö vaurastui hänen aikanaan. sanottiin, että yksittäisten eunukkien vaikutusvaltaa vähennettiin, eikä hovissa ilmennyt samanlaisia juonitteluja kuin hänen edeltäjiensä aikana. Hongzhia on verrattu edeltäjistään lähinnä Hongwuun ja Yongleen, joiden ohella häntä pidetään yhtenä Ming-dynastian parhaista hallitsijoista.


title: Hongzhi

text: Keväällä 1488 Jeu-do-virkamies Choe Bun (1454–1454) johtama haaksirikkoutunut korealainen miehistö matkusti Keisarinkanavalla, ja Ming-dynastian kuriiripalvelu saattoi heidtä takaisin Koreaan. Choe havaitsi kanavalla lauttoja, joissa oli Kiinan sota-, oikeus- ja henkilöstöministeriön virkamiehiä.. Kun hän kysyi, mitä oli tekeillä, hänelle vastattiin, että uusi keisari Hongzhi oli erottanut hallituksesta korruptoituneet ja epäpätevät virkamiehet, ja viimeisenä suosionosoituksenaan heille hän tarjosi mukavan kotiinpaluun laivoilla.


title: Hongzhi

text: Toisin kuin lähes kaikilla edeltäjillään, joiden monet jalkavaimot synnyttivät keisareille paljon lapsia, Hongzhilla oli elinaikanaan vain yksi keisarinna. Kun keisarinna lisäksi synnytti vain kaksi poikaa ja toinen heistäkin kuoli varhaislapsuudessaan, Hongzhille jäi vain yksi ehdokas seuraajakseen. Kun Hongzhi vuonna 1505 kuoli, keisariksi nousi hänen poikansa Zhengde. Tämä kuitenkin kuoli lapsettomana vuonna 1521, jolloin valtaistuin siirtyi tämän serkulle, josta tuli keisari Jiajing. Tämän jälkeen keisari Hongzhin jälkeläisiä ei enää ollut elossa.


title: Mnemesis

text: Mnemesis on tanskalaisen industrial metal -yhtye Mnemicin järjestyksessään viides studioalbumi. Se julkaistiin vuonna 2012 levymerkillä Nuclear Blast.


title: Aleksi Laine (jääkiekkoilija)

text: Aleksi Laine (s. 23. helmikuuta 1995 Pori) on suomalainen jääkiekkopuolustaja.


title: Aleksi Laine (jääkiekkoilija)

text: Laine on Porin Ässien oma kasvatti. Hän voitti C-nuorten SM-pronssia vuonna 2011 ja A-nuorten SM-pronssia kaudella 2013-2014. Laine debytoi Ässien SM-liigajoukkueessa kaudella 2013–2014. Hän pelasi ensimmäisen liigaottelunsa runkosarjan viimeisellä kierroksella 13. maaliskuuta 2014 vieraissa Pelicansia vastaan. Laine pelasi kauden aikana miesten pelejä myös kaksi ottelua lainalla II-divisioonajoukkue Karhu HT:ssä. Noissa otteluissa hän hankki pistetililleen yhden syöttöpisteen.


title: Mikko Lehtonen

text: Mikko Lehtonen voi tarkoittaa seuraavia henkilöitä:


title: The Long Road South

text: Tho Long Road South on suomalaisen groove metal -yhtye Dark Days Aheadin esikoisalbumi. Se julkaistiin vuonna 2012 levymerkillä Inverse Records.


Ruotsin Itämaa. Esihistoriasta Kustaa Vaasaan on ensimmäinen osa Svenska litteratursällskapet i Finlandin julkaisemasta neliosaisesta teossarjasta "Suomen ruotsalainen historia", jonka aiheena on ruotsalaisuus Suomen historiassa. Vuonna 2008 ruotsiksi ja vuonna 2010 suomeksi ilmestyneen kirjan on kirjoittanut ja suomentanut Kari Tarkiainen. Teossarjan toinen osa, Nils Erik Villstrandin kirjoittama "Valtakunnanosa. Suurvalta ja valtakunnan hajoaminen 1560–1812" ilmestyi ruotsiksi vuonna 2010 ja suomeksi vuonna 2012.


title: Reset (albumi)

text: Reset on suomalaisen Profane Omenin neljäs studioalbumi, joka julkaistiin 14. maaliskuuta 2014.


title: Findhorn (ekoyhteisö)

text: Findhorn on new age -henkinen yhteisö ja ekokylä samannimisen kylän lähellä Skotlannissa. Sen perustivat aviopari Peter ja Eileen Caddy sekä Dorothy Maclean vuonna 1962.


title: Findhorn (ekoyhteisö)

text: Britannian kuninkaallisten ilmavoimien muonitustoimintaa johtanut Peter Caddy oli harrastanut ruusuristiläisyyttä ja muuta hengellistä tutkiskelua jo 1940-luvulta lähtien, aluksi opettajanaan toinen vaimonsa Sheena Govan. 1950-luvun alussa ryhmään tuli mukaan Eileen, joka oli ollut mukana moraalisen varustautumisen liikkeessä. Vuonna 1957 Peter ja tuore kolmas vaimonsa Eileen Caddy nimitettiin hoitamaan skotlantilaista Cluny Hill -hotellia lähellä Forresia. Dorothy Maclean tuli samalla hotellin sihteeriksi. Sheena Govanin oppeja jatkaen he uskoivat olevansa yhteydessä ulkoavaruuden olentojen kanssa ja rakensivat näitä varten laskeutumispaikan hotellin lähelle, kaataen useita puita kertomatta asiasta omistajalle. Vuoden 1962 lopulla kielteistä julkisuutta pelkäävät hotellin omistajat antoivat kolmikolle lopputilin.


title: Findhorn (ekoyhteisö)

text: Caddyt asettuivat kolmen poikansa kanssa asumaan Findhornin kylän läheiselle leirintäalueelle, jonne jäi myös Dorothy Maclean. He ryhtyivät kasvattamaan vihanneksia luonnonmukaisin menetelmin. Kertomansa mukaan luonnonhenkien kanssa yhteistyössä, seudun suosiollisen mikroilmaston ja läheiseltä hevostilalta saadun lannan avulla he onnistuivat kasvattamaan suurempia vihanneksia kuin kukaan alueella aiemmin.


title: Findhorn (ekoyhteisö)

text: Eileen Caddy kirjoitti asiasta muille new age -henkisille ihmisille levinneessä uutiskirjeessään ”God Spoke to Me”, ja ihmisiä alkoi tulla ja asettua asumaan Findhorniin. Pian muodostettiin Findhorn Trust, nykyisin Findhorn Foundation -niminen säätiö.


title: Findhorn (ekoyhteisö)

text: Vuodesta 1969 alkaen Peter Caddy alkoi Eileenin neuvosta vähitellen luopua yhteisön johtotehtävistä. Uuden apulaisjohtajan, amerikkalaisen David Spanglerin myötä Findhorn alkoi 1970-luvun alusta alkaen kehittyä internaattityyppisiä henkisen valmennuksen kursseja järjestäväksi keskukseksi, jolla oli yli sadan hengen vakituinen henkilökunta. Findhorn-säätiö osti Caddyjen entisen työpaikan Cluny Hotelin ja teki siitä yhteisön koulutuskeskuksen.


title: Findhorn (ekoyhteisö)

text: Vuonna 1973 Spangler, Dorothy MacLean ja useita muita findhornilaisia lähti perustamaan Lorian Association -nimistä uutta yhteisöä Seattlen lähelle Yhdysvaltoihin. Vuonna 1979 Peter erosi vaimostaan ja lähti pois yhteisöstä. Eileen Caddy jäi Findhornin keskeiseksi hahmoksi ja vuonna 2004 hänelle myönnettiin Brittiläisen imperiumin ritarikunnan jäsenyys. Peter Caddy asettui Saksaan, jossa avioitui vielä kahdesti ja kuoli auto-onnettomuudessa 1994. Eileen Caddy kuoli kotonaan 13. joulukuuta 2006. Dorothy Maclean palasi Findhorniin asumaan elokuussa 2009 miltei 90 vuoden ikäisenä.


title: Findhorn (ekoyhteisö)

text: Findhornista on kehittynyt kansainvälisesti tunnustettu henkinen yhteisö, holistinen oppimiskeskus ja uraauurtava jäsen kansainvälisessä ekokylien verkostossa. on palkinnut Findhornin, jolla on mitattu olevan teollistuneiden maiden alhaisimpiin kuuluva ekologinen jalanjälki. Findhorn-yhteisössä elää vakituisten asukkaiden lisäksi noin 4 000 kurssilaista vuosittain, ja lisäksi yhteisö tuo Morayn alueelle tuhansia lyhytaikaisia matkailijoita, minkä vaikutukset paikalliseen talouteen ovat tutkimuksen mukaan noin neljä miljoonaa puntaa vuosittain.


title: Findhorn (ekoyhteisö)

text: Findhornin yhteisö on kasvanut ekokyläksi, johon on rakennettu taloja muun muassa käytetyistä viskitynnyreistä ja joka on varustettu aurinkopaneelein, tuuliturbiinein ja luomupuutarhoin. Yhteisön käytössä on erikoinen jätevedenpuhdistusjärjestelmä ”The Living Machine”, joka on ensimmäinen laatuaan Euroopassa.


title: Diano d’Alba

text: Diano d’Alba on kunta Italiassa Piemonten alueella sijaitsevassa Cuneon maakunnassa.


title: Diano d’Alba

text: Diano d’Albassa on runsaasti viininviljelyä sekä siihen liittyvää turismia. Kunnasta osa kuuluu Barolo-viinin tuotantoalueeseen. Myös DOCG-viini Dolcetto di Diano d'Alba tehdään Diano d’Albassa.


title: Diano d’Alba

text: Diano d'Alba rajoittuu seuraaviin kuntiin: Alba, Benevello, Grinzane Cavour, Montelupo Albese, Rodello ja Serralunga d'Alba.


title: Yhdistyneiden kansakuntien asuinyhdyskuntaohjelma

text: YK:n asuinyhdyskuntaohjelma eli Habitat-ohjelma (UN-Habitat, ) on Yhdistyneiden kansakuntien alainen ohjelma, jonka tehtävä on edistää sosiaalisesti, taloudellisesti ja ympäristön kannalta kestävää kaupungistumista sekä vähätuloisten asuinolojen parantamista eri puolilla maailmaa.


text: Habitat perustettiin ensimmäisessä Habitat-konferenssissa Vancouverissa 1976 nimellä "YK:n asuinyhteisökeskus" (United Nations Centre for Human Settlements). nosti sen statuksen keskuksesta ohjelmaksi 2002. Ohjelman tavoitteena on parantaa merkittävästi vähintään sadan miljoonan slummissa asuvan elinolosuhteita vuoteen 2020 mennessä. Ohjelma pyrkii lisäämään tietämystä kaupungistumisen ja köyhyyden välisistä suhteista, kestävästä kehityksestä, kelvollisesta asumisesta ja hyvästä hallinnosta näihin asioihin liittyvien poliittisten toimintalinjojen muotoilussa. Habitat-ohjelma tuottaa kaupungistumiseen liittyvää tietoa ja antaa asiassa asiantuntija-apua. Valtaosa Habitat-ohjelman käytännön työstä on maiden kanssa toteutettavia yhteistyöhankkeita.


text: Ohjelmaa rahoitetaan suureksi osaksi vapaaehtoisin avustuksin. Suomi tukee sen työtä vuosittain runsaalla puolella miljoonalla eurolla.


text: Habitat-ohjelman päämaja sijaitsee Kenian Nairobissa, ja pääjohtajana toimii espanjalainen Joan Clos.


title: Italian Grand Prix 2014

text: Italian Grand Prix 2014 (virallisesti Formula 1 Gran Premio d'Italia 2014) oli Formula 1 -kauden 2014 13. osakilpailu, joka ajettiin 7. syyskuuta Monzan moottoriradalla Italiassa.


title: Italian Grand Prix 2014

text: Lotuksen kolmoskuljettaja Charles Pic ajoi perjantain ensimmäisissä vapaissa harjoituksissa Romain Grosjeanin tilalla. Force Indian Daniel Juncadella ajoi Sergio Pérezin tilalla, Sauberin Giedo van der Garde ajoi Adrian Sutilin tilalla ja Caterhamin Roberto Merhi ajoi Kamui Kobayashin tilalla.


title: Aljaksandra Sasnovitš

text: Aljaksandra Sasnovitš (s. 22. maaliskuuta 1994 Minsk) on valkovenäläinen tennispelaaja. Parhaimmillaan hän on ollut kaksinpelissä WTA-listan sijalla 30 syyskuussa 2018. Hän on voittanut urallaan 11 ITF-turnausta kaksinpelissä ja seitsemän ITF-turnausta nelinpelissä.


title: Aljaksandra Sasnovitš

text: Sasnovitš edusti Valko-Venäjän Fed Cup -joukkuetta ensimmäisen kerran vuonna 2012.


title: Oršan taistelut

text: Oršan taistelut olivat toisessa maailmansodassa Oršan lähistöllä talvella 1943 käytyjä Saksan ja Neuvostoliiton joukkojen välisiä taisteluita. Saksalaiset olivat vallanneet Oršan 16. heinäkuuta 1941. Kaupunki oli tärkeä liikenteen solmukohta, jota kautta kulki reitit Leningradista Kiovaan ja Minskistä Moskovaan. Operaatio Taifuunin epäonnistuttua talvella 1941 Saksan keskustan armeijaryhmä oli ryhmittynyt puolustukseen rintaman keskiosissa. Vuoden 1942 aikana saksalaiset rakensivat alueelle huomattavia puolustusasemia. Etelän armeijaryhmän jouduttua perääntymään vuonna 1943 puna-armeija alkoi suunnitella Valko-Venäjän vapauttamista. Taistelut Oršan lähistöllä alkoivat 12. lokakuuta 1943 ja päättyivät 19. marraskuuta 1943. Saksalaiset estivät puna-armeijan murtautumisen linjojensa läpi, mutta etelän armeijaryhmän kukistumisen ja Ukrainan tärkeiden teollisuusalueiden valtauksen ansiosta puna-armeija sai mahdollisuuden operaatioiden jatkamiseen.


title: Jovana Jakšić

text: Jovana Jakšić (s. 30. syyskuuta 1993 Belgrad) on serbialainen tennispelaaja. Parhaimmillaan hän on ollut kaksinpelissä WTA-listan sijalla 102 toukokuussa 2014. Hän on voittanut urallaan 14 ITF-turnausta kaksinpelissä.


title: Jovana Jakšić

text: Vuonna 2013 Jakšić pelasi WTA-turnauksen pääsarjassa Monterreyssä sekä Kantonissa. Grand Slam -turnauksen pääsarjassa hän pelasi ensimmäisen kerran Ranskan avoimissa 2014.


title: Saksan Grand Prix 2014

text: Saksan Grand Prix 2014 (virallisesti 2014 Formula 1 Grosser Preis Santander von Deutschland) oli Formula 1 -kauden 2014 yhdeksäs osakilpailu, joka ajettiin 20. heinäkuuta Hockenheimringin moottoriradalla Hockenheimissa, Saksassa. Kilpailun voitti paalupaikalta startannut Mercedeksen Nico Rosberg. Toiseksi sijoittui Williamsin Valtteri Bottas. Kolmanneksi ajoi 20. lähtöruudusta startannut Mercedeksen Lewis Hamilton. Palkintokorokkeella kuljettajien haastattelut suoritti Kai Ebel.


title: 47 Ronin

text: 47 Ronin on 2013 ensi-iltansa vuonna saanut yhdysvaltalainen toiminnallinen fantasiaelokuva, jonka on ohjannut Carl Rinsch. Elokuvan pääosissa esiintyvät Keanu Reeves ja Hiroyuki Sanada. Elokuva perustuu japanilaiseen 47 rōninin legendaan. Elokuva oli taloudellisesti tappiollinen.


title: My Last Prayer

text: My Last Prayer on suomalaisen heavy metal -yhtye Blackstar Halon esikoisalbumi, joka julkaistiin vuonna 2002 levymerkillä Low Frequency Records. Yhtye julkaisi albumin entisen nimensä Downfall alla.


title: My Last Prayer

text: Kappaleesta "Dark Parade" kuvattiin musiikkivideo.


title: Rolando Fonseca

text: Rolando Fonseca:


title: Singaporen Grand Prix 2014

text:
Singaporen Grand Prix 2014 (virallisesti 2014 Formula 1 Singapore Airlines Singapore Grand Prix) oli Formula 1 -kauden 2014 14. osakilpailu, joka ajettiin 21. syyskuuta 2014 Singaporen katuradalla Singaporessa.
Kilpailun voitti paalupaikalta startannut Mercedeksen Lewis Hamilton.


title: Florencia Molinero

text: Florencia Molinero (s. 28. marraskuuta 1988 Rafaela) on argentiinalainen tennispelaaja. Parhaimmillaan hän on ollut kaksinpelissä WTA-listan sijalla 170 huhtikuussa 2012. Hän on voittanut urallaan yhdeksän ITF-turnausta kaksinpelissä ja 17 ITF-turnausta nelinpelissä.